Lifan-Z/Chinese-poetries-txt huggingface dataset:
水上有车车自翻，悬霤如线垂前轩。霜蓬已枯不再绿，有客劝我抽其根。枯根一去紫茸茁，珍重已试幽人言。纷纷华发何足道，当返六十过去魂。
除却灵明一一空，年来丹灶漫施功。掌中定有庵摩在，云际悬知雾雨蒙。已赖信心留掣电，要须净戒拂昏铜。谁言逐客江南岸，身世虽穷心不穷。
石盆攒石养菖蒲，沮洳沙泉韭叶铺。世说华开难值遇，天将寿考报勤劬。心中本有长生药，根底暗添无限须。更尔屈蟠增瘦硬，他年老病要相扶。
少年能讲大乘经，法施堂中不出扃。为许先师传后世，径从西海集南溟。忘身直犯黄茅瘴，满意初成白塔铭。寄我泪痕归万里，遥知露滴涧松青。
老罢子卿还属国，功成定远恨阳关。漂流岂必风波际，颠沛何妨枕席间。伏腊便应随俚俗，室庐闻似胜家山。因缘宿世非今日，赖有阴功许旋还。
山连上帝朱明府，心是南宗无尽灯。过此欹危空比梦，年来瘴毒冷如冰。图书一笑宁劳客，音信频来尚有僧。梨枣功夫三岁办，不缘忧患亦何曾。
衰发秋来半是丝，幅巾缁撮强为仪。垂空旋取海棕子，束发装成老法师。变化密移人不悟，坏成相续我心知。茅檐竹屋南溟上，亦似当年廊庙时。
十口南迁粗有归，一轩临路阅奔驰。市人不惯频回首，坐客相谙便解颐。惭愧天涯善知识，增添城外小茅茨。华严未读河沙偈，偃仰明窗手自披。
月从海上涌金盆，直入东楼照病身。久已无心问南北，时能闭目待仪麟。飓风不作三农喜，舶客初来百物新。归去有时无定在，漫随俚俗共欣欣。
月入虚窗疑欲旦，香凝幽室久犹薰。清风巧为吹余瘴，疏雨时来报断云。南海炎凉身已惯，北方毁誉耳谁闻。遥知挂壁瓢无酒，归舶还将一酌分。
我归万里初无宅，凤去千年尚有台。谁为绕池先种竹，可怜当砌已栽梅。囊资只数腰金在，归计长遭鬓雪催。欲就草堂终岁事，落成邻舍许衔杯。
山林瘴雾老难堪，归去中原荼亦甘。有命谁令终返北，无心自笑欲巢南。蛮音惯习疑伧语，脾病萦缠带岭岚。手挹祖师清净水，不嫌白发照毵毵。
生长茅间有异芳，风流稷下古诸姜。适从琼管鱼龙窟，秀出羊城翰墨场。沧海何曾断地脉，白袍端合破天荒。锦衣他日千人看，始信东坡眼目长。
结茅汝上只三间，种稻城西仅一廛。梅老外生诗律在，秀公弟子佛心传。埋盆叠石常幽坐，留客开樽辄醉眠。闻道邻僧乞米送，时无韩子定谁怜。
寒食今年客汝南，余樽倾泻亦醺酣。道人久厌世间浊，僧舍犹存肉食惭。花折园夫时送客，饧留孙女尚分甘。欲游紫极谁为伴，长揖孤松对不谈。
寄住汝南怀岭南，五年一醉久犹酣。身逃争地差云静，名落尘寰终自惭。耳畔飞蝇看尚在，鼻中醇酢近能甘。今朝寒食唯当饮，买酒先防客欲谈。
此生赖有三男子，到处来看老病翁。饮食粗便鱼稻足，音尘不隔马牛风。道场莫问何方是，舍宅元依毕竟空。且尔不归归亦得，汝曹免复走西东。
花从单叶成千叶，家住汝南疑洛南。乱剥浮苞任狼籍，并偷春色恣醺酣。香秾得露久弥馥，头重迎风似不堪。居士谁知已离畏，金槃剪送病中庵。
春风过尽百花空，燕坐笙箫起灭中。树影连天开翠幕，鸟声入耳当歌童。楞严十卷几回读，法酒三升是客同。试问邻僧行乞在，何人闲暇似衰翁。
十年忧患本谁知，惭愧仙翁有旧期。度岭还家天许我，𣃁山种粟我尤谁。秋风欲践故人约，春气潜通病树滋。心似死灰须似雪，眼看多事亦奚为。
曾看大柏孔明祠，行尽天涯未见之。此树便当称子行，他山只可作孙枝。栋梁知是谁家用，舟楫唯应海水宜。日莫飞鸦集无数，青田老鹤未曾知。
遗墨消磨顾陆余，开元一一数吴卢。本朝唯有宗元近，国本长留后世模。出世真人气雍穆，入蕃老释面清癯。居人不惜游人爱，风雨侵陵色欲无。
春气侵脾久在床，开门桃李著泥香。牛鸣颇觉西湖近，凤去长怜北榭荒。欲出老人无伴侣，退归诸子解农桑。南邻约卖千竿竹，拄杖穿林看笋长。
卧闻诸子到西湖，鹄鹭翩翩众客俱。纨扇藤鞋试轻𫘝，只鸡斗酒助欢娱。行歌久已饶渠辈，睡美犹应属老夫。春服既成沂可浴，孔门世不乏迂儒。
潩上名园似洛滨，花头种种斗尖新。共传青帝开金屋，欲遣姚黄比玉真。秦岭犹应篆诗句，杜鹃直恐降天神。老人发少花头重，起舞欹斜酒力匀。
老人无力年年懒，世事如花种种新。百巧从来知是妄，一机何处定非真。园夫漫接曾无种，物化相乘岂有神。毕竟春风不拣择，随开随落自匀匀。
倒囊仅得千竿竹，扫地初开一亩宫。千里故园魂梦里，百年生事寂寥中。晏家不愿诸侯赐，颜氏终成陋巷风。洗竹移花吾事了，子孙他日记衰翁。
西邻禅师怜我老，北苑新茶惠初到。晨兴已觉三嗅多，午枕初便一杯少。七碗煎尝病未能，两腋风生空自笑。定中直往蓬莱山，卢老未应知此妙。
败檐疏户秋寒早，老人脚冷先知晓。浓霜满地作微雪，落叶投空似飞鸟。新舂未觉廪庾空，宿逋暗夺衾稠少。旱田首种未言入，敢信来年真食𪎊。
岭南万里归来客，颍上六年多病身。未死谁言犹有命，长闲岂复更尤人。眼看世事知难了，手注遗编近一新。点检平生无几恨，浊醪初熟正逢春。
文章习气消未尽，般若初心老渐明。粗有春秋传旧学，终凭止观定无生。维摩晚亦谐生事，弥勒初犹重世名。须发来年应更白，莫留尘滓溷澄清。
一冬无雪麦方病，细雨迎春岁有望。愁见积阴连甲子，复令父老念耕桑。瘦田未足终年计，浊酒谁供清旦尝。赖有真人不饥渴，闭门却扫但焚香。
汉庙名园甲颍昌，洛川珍品重姚黄。雨余往看初疑晚，春尽方开自不忙。争占一时人意速，养成千叶化功长。老人终岁关门坐，花落花开已两忘。
郊原红绿变青阴，闭户不知春已深。稍喜荒畦添野荠，坐看新竹补疏林。帘中飞絮萦残梦，窗外啼鶑伴独吟。欲听楞严终懒出，道人知我祖无心。
小园松竹有清阴，懒病从兹日益深。醉客满堂惭北海，野僧同社忆东林。逢人问道空长啸，久客思归尚越吟。三十年前诵圆觉，年来虽老解安心。
偶有茅檐潩水阴，近依城市浅非深。幽居每自比陈寔，古学何人贵杜林。邻父时来陪小饮，儿曹颇解续微吟。前年仅了春秋传，后有仁人知我心。
宅舍元依毕竟空，小乘惯住草庵中。一生滞念余妻子，百口侨居怯雨风。松竹已栽犹稍稍，栋梁未具勿匆匆。三间道院吾真足，余问儿曹莫问翁。
昼锦西归及早秋，十年太学为亲留。读诗俛就当年说，答策甘从下第收。莫嫌簿领妨为学，从此文章始自由。家有吏师遗躅在，当令耆旧识风流。
还家卜筑初无地，随分经营似有时。多斫修篁终未忍，略存古柏更无疑。画图且作百间计，入室犹应三岁期。得到安居真老矣，一生歌哭任于斯。
旧庐近已借诸子，新宅分甘临老时。万里松楸终独往，四方兄弟亦何疑。竹间疏户幽人到，林上长松野鹤期。已觉高轩惭卫赐，可怜黄犬哭秦斯。
积因得果通三世，临老长闲自一时。久尔观心终未悟，偶然见道了无疑。南迁北返吾何病，片瓦尺椽天与期。自断此生今已矣，世间何物更如斯。
白发苍颜日日新，丹青犹是旧来身。百年迅速何曾住，方寸空虚老更真。一幅萧条寄衰朽，异时仿佛见精神。近存八十一章注，从道老聃门下人。
府县嫌吾旧党人，乡邻畏我昔黄门。终年闭户已三岁，九日无人共一樽。白酒近令沽野店，黄花旋遣折篱根。老妻也说无生话，独酌油然对子孙。
故国忘归懒问人，新居斫竹旋开门。菊生墙下不知节，酒滴床头初满樽。涨水骤来真有浪，浮云卷去自无根。凡心漫作颍滨传，留与他年好事孙。
平昔交游今几人，后生谁复款吾门。茅檐适性轻华屋，黍酒忘形敌上樽。东圃旋移花百本，西轩恨斫竹千根。舍南赖有凌云柏，父老经过说二孙。
泉城欲治麦禾囷，五亩邻家肯见分。莫问三吴朱处士，似胜吾乡扬子云。阴晴卒岁关忧喜，丰约终身看逸勤。家世本来耕且养，诸孙不用耻锄耘。
岁云莫矣谁能守，唯有此心初不移。宇宙随流任尔去，虚空对面即吾师。三杯醉倒聊从俗，一点灵明欲语谁。来日日新无限事，归根一笑彼安知。
春寒未脱紫貂裘，灯火催人夜出游。老厌歌钟空命酒，病嫌风露怯登楼。拥袍坐睡曾无念，结客追欢久已休。试问西邻传法老，此时情味似侬不。
髭须浑白已经岁，腰痛春来日又多。一味安闲犹有碍，却令朝谒拟如何。筑居定作子孙计，好事久遭僧佛呵。尤愧白家履道宅，十年成就饱经过。
为留十步南墙竹，莫怪门前鸟雀多。陋巷何妨似颜子，势家应未夺萧何。诗书懒惰何曾读，气息调匀不用呵。多病从来少宾客，杜门今复几人过。
东风催趁百花新，不出门庭一老人。天女要知摩诘病，银瓶满送洛阳春。可怜最后开千叶，细数余芳尚一旬。更待游人归去尽，试将童冠浴湖滨。
小圃初开清潩岸，名花近取宛丘城。争言千叶根难认，忽发双葩眼自明。谪堕神仙终不俗，飞来鸾凤有余清。细锄瓦砾除荆棘，未可令齐众草生。
花时懒出伴游人，暑雨深藏养病身。新宅丁丁厌斤斧，旧书寂寂卷埃尘。久将生事累诸子，顿敛浮根付一真。遗老斋成谋宴坐，澹然无语接来宾。
旧说颍川宜老人，朱樱斑笋养闲身。无心已绝衣冠念，有眼不遭车马尘。青简自书遗老传，白须仍写去年真。斋成谩作笑谈主，已是萧然一世宾。
疏慵自分人嫌我，贫病可怜天养人。蚕眠已报冬裘具，麦熟旋供汤餠新。撷桑晓出露濡足，拾穗暮归尘满身。家家辛苦大作社，典我千钱追四邻。
三界人家多鲜福，一时蚕麦得难兼。锄耰已愧非吾力，汤火尤惊取不廉。贵客争夸火浣布，贫家粗有水精盐。薄衫冷面消长夏，扪腹当知百不堪。
欲收新麦继陈谷，赖有诸孙替老人。三夜阴霪败场圃，一竿晴日舞比邻。急炊大餠偿饥乏，多博村酤劳苦辛。闭廪归来真了事，赋诗怜汝足精神。
伏中苦热焦皮骨，秋后清风濯肺肝。天地不仁谁念尔，身心无著偶能安。诗书久为消磨日，毛褐还须准拟寒。谩许百年知到否，相从一日且盘桓。
春初种菊助槃蔬，秋晚开花插酒壶。微物不多分地力，终年乃尔任人须。天随匕箸几时辍，彭泽樽罍未遽无。更拟食根花落后，一依本草太伤渠。
酒经重九尚残卮，雨送初寒问箧衣。养气安闲真得计，读书勤苦已知非。谩存讲说传家学，深谢交游绝世讥。筑室未成中自笑，何如茅屋对柴扉。
忧患经怀沃漏卮，荣华过眼脱轻衣。定心稍觉无来往，时事谁能问是非。禄去身安常自喜，宅成囊竭可无讥。交游散尽余亲戚，酒熟时来一叩扉。
老人身世两相遗，绿竹青松自蔽亏。已喜形骸今我有，枉将名字与人知。往还但许邻家父，问讯才通说法师。燕坐萧然便终日，客来不识我为谁。
轩前无物但长空，孤月忽来东海东。圆满定从何处得，清明许与众人同。怜渠生死未能免，顾我盈亏略已通。夜久客寒要一饮，油然细酌意无穷。
读书旧破十年功，老病茫然万卷空。插架都将付诸子，闭关犹得养衰翁。案头萤火从干死，窗里飞蝇久未通。自见老卢真面目，平生事业有无中。
畴昔南迁海上雷，艰难唯与汝同来。再从龙尉茅丛底，旋卜云桥荔子堆。相与闭门寻旧学，谁言复出理官醅。乘田委吏先师事，莫学陶翁到即回。
淮西留滞昔经年，唯有诸任时往还。炊黍留宾不嫌陋，借书度日免长闲。归来潩水无人问，梦绕伊家古桧间。二老旧游唯我在，后生谁复识苍颜。
大鼎知难一手扛，此心已自十年降。旧存古镜磨无力，近喜三更月到窗。早岁文章真自累，一生忧患信难双。从今父子俱清净，共说无生或似庞。
谁凿西湖十里中，扁舟载酒飏轻风。草木蕃滋百事足，寒暄淡薄四时同。东邻适与吾庐便，西岸遥将岳麓通。闲游草草无人识，竹杖藤鞋一老翁。
老去惟堪一味闲，坐令诸子了生缘。般柴运水皆行道，挟策读书那废田。兄弟躬耕真尽力，乡邻不惯枉称贤。裕人约己吾家世，到此相承累百年。
百岁行来已七分，筋骸转觉不如人。法传心地初投种，雨过花开不待春。识路一时如有得，到家诸事本非新。旧陈刍狗今无用，付与时人藉两轮。
济南书记今白须，岁节钟馗旧绿襦。举手托天欣见雪，破鞋踏冻可怜渠。滔滔时辈今黄壤，六六年华属老夫。儿女未容翁便去，银瓶隔夜浸屠酥。
年来霜雪上人头，俄尔相将七十秋。欲去天公未遣去，久留敝宅恐难留。六窗渐暗犹牵物，一点微明更著油。近听老卢亲下种，满田宿草费锄耰。
扶杖今年见国人，悬弧早岁忆兹晨。佛身三世归依地，邻寺百僧清净因。蘧子知非惭已晚，白公起定惜余春。舞雩一濯平湖水，乡党惊呼白发新。
平生未有三间屋，今岁初成百步廊。欲趁闲年就新宅，不辞暑月卧斜阳。修篁已谢前人种，甘井何妨众口尝。奔走从来成底事，安居到处漫为乡。
未换中庭三尺土，漫种数丛千叶花。造物不违遗老意，一枝颇似洛人家。名园不放寻芳客，陋巷希闻载酒车。未忍画瓶修佛供，清樽酌尽试山茶。
池塘春旱欲生尘，一雨能令草木新。脾病不嫌樱笋薄，廪空偏喜麦禾匀。白须照水湖光净，渌酒留人鸟哢频。但恐少年嫌老丑，眼前无复一时人。
昔人游宦久江湖，怪石嵌空骇里闾。一井深藏缘底事，百年不出待潜夫。弃捐泥土性仍在，睥睨林亭气渐苏。微物废兴犹有定，此生穷达谩长吁。
阳气溟蒙九地来，经春涉夏始闻雷。麦禾此去或可望，桃李向来谁使开。号令迍邅人共怪，阴阳颠倒物应猜。一声震荡虽惊耳，遍地妖氛未易回。
秦人一玺十五城，百二十城当八玺。元日临轩组绶新，君臣相顾无穷喜。九鼎峥嵘夏禹余，八玺错落古所无。古人鄙陋今人笑，父老不惯空惊呼。
早岁吟哦已有诗，年来七十才全衰。开编一笑恍如梦，闭目徐思定是谁。敌手一时无复在，赏音他日更难期。老人不用多言语，一点空明万法师。
老去日添腰脚病，山翁服栗旧传方。经霜斧刃全金气，插手丹田借火光。入口锵鸣初未熟，低头咀噍不容忙。客来为说晨兴晚，三咽徐收白玉浆。
白菊长先黄菊开，年年九日泛新醅。犹存古历摽花候，不奈时人信手栽。得势从教盈九畹，俯眉聊复引三杯。愈风明目须真物，能使神农为尔回。
爨清葵芥充朝膳，岁晚风霜断菜根。百日园枯未易过，一家口众复何言。多排瓮盎先忧尽，旋设盘盂未觉烦。早晚春风到南圃，侵凌雪色有新萱。
昼短图书看不了，夜长鼓角睡难堪。老怀骚屑谁为伴，心地空虚成妄谈。酒少不妨邻叟共，病多赖有衲僧谙。积阴深厚阳初复，一点灵光勤自参。
阴阳升降自相催，齿发谁教老不回。犹有髻珠常照物，坐看心火冷成灰。酥煎陇坂经年在，柑摘吴江半月来。官冷无因得官酒，老妻微笑泼新醅。
年年最后饮屠酥，不觉年来七十余。十二春秋新罢讲，五千道德适亲书。木经霜雪根无蠹，船出风波载本虚。自怪多年客箕颍，每因吾党赋归欤。
三年不踏门前路，今夜仍看屋里灯。照佛有余长自照，澄心无法便成澄。追欢狂客去忘返，入定孤僧唤不譍。更到西禅何所问，隔墙鱼鼓正登登。
老人诗思如枯泉，辘轳不下瓮盎干。旧诗展卷惊三年，粲然佳句疑昔贤。老来百事不如前，藜羹稻饭嗟独便。饱食余暇尽日眠，安用琢句愁心肝。
高栋虚窗五月凉，客来扫地旋焚香。白云低绕明月观，涨海东流清暑堂。病久渴心思沆瀣，梦回余念属潇湘。老人夫妇修行久，此处从今是道场。
年年看月茅檐下，今岁堂成月正圆。自笑吾人强分别，不应此月倍婵娟。虚窗每怯高风度，碧瓦频惊急雨悬。七十老翁浑未惯，安居始觉贵公贤。
食饱年来幸有秋，倒床清梦百无忧。忍饥终愧首阳客，睡足何须云梦州。冰酒黄封生不喜，春芽紫笋向谁求。平生尚有书魔在，一卷还堪作枕头。
旱久翻成雾雨灾，老人腹疾强衔杯。官醅菉豆适初熟，篱菊黄花终未开。儿女共怜佳节过，鸡豚恐有故人来。衰年此会真余几，薄酒无多不用推。
阅遍时人身亦老，卷残旧历意茫然。髭须白尽无添处，甲子重来又十年。酒俭不容时一醉，堂成且喜夜安眠。春秋似是平生事，屋壁深藏付后贤。
橘红安稳近谁传，鬓雪萧骚久已然。梅柳任教修故事，蚕丝聊与祝新年。敲门贺客辞多病，守岁诸孙听不眠。粗有官酤供夜饮，一瓶浑浊且称贤。
上元灯火家家办，遍地琼瑶夜夜深。衲被蒙头真老病，纱笼照佛本无心。床头酒瓮恰三斗，山下麦田真百金。乞我终年醉且饱，端能拥鼻作微吟。
春后谁令百日阴，雨淫风横两相侵。天公未有惜花意，野老空存念麦心。共怪丛筠亦黄落，终怜老桧独萧森。过中不克阳安在，夏旱前知未易禁。
胄子相从得佳婿，掖垣同直喜良朋。交情不意隔生死，世事休论有废兴。宿草芊绵泪入土，故琴牢落恨填膺。远来似觉清谈胜，试问传家今几灯。
夏田已报七分熟，秋稼方忧十日干。好雨徐来不仓卒，天公似欲救艰难。魃张鹰犬无遗力，社近鸡豚趁早寒。老病随人幸一饱，炉香无语只长叹。
寒甚南轩竹半黄，晚抽旱笋杂榛荒。不嫌毒手千竿尽，稍放清风八月凉。短篲只堪除粪壤，新萌会看伏牛羊。扶持造化须人力，早听人言布麦糠。
年年九日忧无菊，今岁床空未有糟。世事何尝似人意，天公端解恼吾曹。金龟解去瓶应满，玉液倾残气尚豪。门外白衣还到否，今时好事恐难遭。
小雪仅能消膈热，苦寒偏解恼衰翁。年丰谁使百物贵，心净要令万事空。老去禅功深自觉，生来滞运与人同。闲中未断生灵念，清夜焚香处处通。
上元已过欲收灯，城郭游人一倍增。陌上红尘霏似雾，云间明月冷如冰。谁言世上驱驰客，老作庵中寂定僧。漏水半消灯火冷，长空无滓色澄澄。
一生有志恨无才，久尔萧萧白发催。力学当年真自信，初心到此未应回。旧人化去浑无几，新障重生拨不开。七十三年还住否，获麟后事转难裁。
春旱时闻孽火然，邢山龙老不安眠。麦生三寸未覆垅，雨过一犁初及泉。深愧贫民饥欲死，可怜肉食坐称贤。南斋遗老知尤幸，汤餠黄齑又一年。
一旱经春草木焦，朱樱结子独盈条。盘中宛转明珠滑，舌上逡巡绛雪消。仰嗫佳人露犹湿，偷衔啼鸟语尤娇。南方荔子争先后，羞见炎风六月烧。
林竹抽萌不忍挑，谁家盈束伴晨樵。箨龙似欲号无罪，食客安知惜后凋。不愿盐梅调鼎味，姑从律吕应箫韶。林间老死虽无用，一试冬深雪到腰。
风开芡觜铁为须，斧斫沙磨旋付厨。细嚼兼收上池水，徐咽还成沧海珠。佳客满堂须一斗，闲居赖我近平湖。多年不到会灵沼，气味宛然初不殊。
禾田已熟畏愁霖，积潦欲干泥尚深。一雨一凉秋向晚，似安似病老相侵。人间有尽皆归物，世外无生赖有心。要觅尘埃不到处，一灯相照夜愔愔。
囊空口众不堪闲，却喜平生得细论。鹤发进封偿旧德，彩衣听讼勉平反。楚风剽疾观新政，浙水萧条咏旧恩。记取老人临别语，茶瓢霜后早相存。
床头唧唧糟鸣瓮，夜半萧萧雪打窗。拥褐旋惊花著树，泼醅初喜酒盈缸。邻翁晨乞米三斗，钓户暮留鱼一双。自笑有无今粗足，遥怜逐客过重江。
龛灯照室久妨睡，雪气侵人不隔窗。枕上诗成那起草，槽头酒滴暗鸣缸。远来狂客应回去，高卧幽人未有双。犹忆新滩泊船处，堆蓬积玉撼长江。
幽居漫尔存三径，燕坐何妨应六窗。老忆旧书时展卷，病封药酒旋开缸。小园摇落黄花尽，古桧飞鸣白鹤双。珍重老卢留种子，养生不复问王江。
鹞子一飞超涨海，蜂儿终日透晴窗。心空莫著书千卷，客到长留酒半缸。性命早知元有分，文章谁信旧无双。何年结束寻归路，还看蟆颐下饮江。
寒日初加一线长，腊醅添浸隔罗光。新年只愿多新酒，旧疾微令变旧方。自昔杯棬元窄小，得闲筋力尚康强。买田种秫贫无计，自有人家为插秧。
一气潜萌九地中，雪花微落四无风。初阳便有回天力，宿瘴徐看卷地空。家酿再投犹恨薄，官酤多取定无功。时人浅陋终无益，径就天公借一丰。
佳节萧条陋巷中，雪穿窗户有颜风。出迎过客知非病，归对先师喜屡空。黍酝盈瓢终寡味，石薪烘灶信奇功。颇嫌半夜欺毛褐，却喜年来麦定丰。
屠苏末后不辞饮，七十四人今自希。筋力明年应更减，诚心忧世久知非。脾寒服药近方验，风痹经冬势渐微。得罪明时归已晚，此生此病任人讥。
七十四年明日是，三千里外未归人。酒𥬠泉涌如迎节，诗句云生喜见春。贺客不来知我病，邻家窃语笑吾真。时人莫作乐天看，燕坐端能毕此身。
上元车马正喧喧，老病无聊长掩门。不着繁灯眩双目，独邀明月上前轩。跏趺默坐闻三鼓，寂寞谁来共一樽。已觉城中尘土臭，急将清雨洗乾坤。
少年不办求良药，老病无疑生白须。下种已迟空怅望，无心犹幸省工夫。虚明对面谁知我，宠辱当前莫问渠。自顷闭门今十载，此生毕竟得如愚。
竹林遭冻曾枯死，春笋连年再发生。天与岁寒终倔强，泽分淇澳转敷荣。狂鞭已逐草侵径，疏影长随月到楹。嵇阮欲来从我余，开门一笑亦逢迎。
闭门不出十年久，湖上重游一梦回。行过闾阎争问讯，忽逢鱼鸟亦惊猜。可怜举目非吾党，谁与开尊共一杯。归去无言掩屏卧，古人时向梦中来。
早岁南迁恨舳舻，归来平地忆江湖。半篙春水花千片，八尺轻船酒一壶。徐转城阴平野阔，稍通竹径小亭孤。前朝宰相终难得，父老咨嗟今亦无。
团扇经秋似败荷，丹青仿佛旧松萝。一时用舍非吾事，举世炎凉奈尔何。汉代谁令收汲黯，赵人犹欲用廉颇。心知怀袖非安处，重见秋风愧恨多。
一别匆匆岁五除，还家怪我白髭须。怀中初见孙三世，巷口新成宅一区。林下酒尊还漫设，床头易传近看无。老年游宦真安往，南北相望结草庐。
心空烦恼不须除，白尽年来罢镊须。随俗治生终落落，苦心忧世漫区区。居连里巷知安否，食仰田园问有无。我已闭门还往绝，待乘明月过君庐。
一旱经春夏已半，好雨通宵晓未收。气爽暂令多病喜，来迟未解老农忧。力耕仅足公家取，遗秉休违寡妇求。时向林间数新竹，箨龙腾上欲迎秋。
东南流注已鸣涧，西北霏微仅敛尘。人意共怀艰食病，天公那有不仁人。云移已分贫无福，雩应方知社有神。田里相望无一舍，终年苦乐会须匀。
苦热真疑不复凉，火流渐见迫西方。清风一夜吹茅屋，竹簟今朝避石床。露湿中庭菊含蕊，水浮西浦稻生芒。秋成得饱家家事，莫笑农夫喜欲狂。
早岁读书无甚解，晚年省事有奇功。自许平生初不错，人言毕竟两皆空。空中有实何人见，实际心知与佛同。烦恼消除病亦去，闭门便了此生中。
城头月减一分圆，城里人家万炬然。紫陌群游逢酒住，红裙醉舞向人妍。且为行乐终今夕，共道重来便隔年。遥想猖狂夜深处，河沙飞水湿归鞯。
身如草木顺阴阳，附火重裘百日强。渐喜微和解凝烈，半酣起舞意仓忙。吾兄去我行三腊，千里今宵共一觞。世事只今人自解，苦寒须尽酒如汤。
永漏侵春已数筹，地炉犹拥木绵裘。无心岂畏三尸诉，爱日还惊一岁休。故国二千空醉眼，新年三十恰平头。光阴未用相敦迫，领取衰翁两鬓秋。
鳞鳞沙脚出平湖，一喷珠玑碧有余。依旧镜中横紫阁，却从天外望仙闾。粉花又结青莲子，金尾还跳赤鲤鱼。自惜支离苦为病，重来应共酒杯疏。
老鱼呴鬣困无津，凿破灵河涨旧𣸣。明月还从沙渚见，红尘却傍柳堤分。急泉垂下长虹尾，駴浪飞来白鹭群。范蠡如闻应更爱，解摇双桨入西曛。
夜郎秋涨水连空，上有虚亭缥缈中。山满长天宜落日，江吹旷野作惊风。爨烟惨淡浮前浦，渔艇纵横逐钓筒。未省岳阳何似此，应须子细问南公。
乱山深处白云堆，地坼中空洞府开。茧瓮有天含宇宙，瑶台无路接蓬莱。金芝春暖青牛卧，珠树月明黄鹤回。此日登临兴何限，春风吹绽碧桃腮。
贤才冠世得优闲，免向金门老赘冠。颂德华名盈满轴，规章文献表穹桓。宦家有道生忠烈，夷夏初宁谏齿寒。正是紫微垣里客，如今列上画图看。
待罪东轩仅两秋，榷酤事了且夷犹。奖崇善类询舆论，过访仁贤棹小舟。契合通家心异姓，情敦同气迈凡流。金沙台上聊舒乐，即景题诗合酒瓯。
立就金城漳海边，从来经制祇茫然。一千里候无宵警，十万人家自晏眠。异城早闻回阵马，将军从此罢楼船。功成事往翻然去，用舍如公信可贤。
几年流落向天涯，万里归来两鬓华。翠袖香残空浥泪，青楼云渺定谁家。佳人已属沙咤利，义士今无古押衙。回首音尘相沉绝，春莺休啭沁园花。
家爱儿孙国爱臣，无邪慈教本来均。非因积善能传庆，安见天心语合人。席拥诗书才是乐，门多车马别成春。榜亭岂独荣樽俎，意欲推余劝里民。
半生才命苦嗟殊，肯更诗穷效圣俞。清识岂期回顾盼，嘉篇聊用借虚无。乡心岁月疑如梦，官况尘埃直未奴。闻道南充风物好，未能归去且狂图。
才到林峦契赏心，萧然便欲缷朝簪。两三里路穿田水，四五人家倚树阴。渔叟投竿惊鹭宿，牧童停留学禽音。青丝洞里泉声响，流出空山换古今。
民居城栅尽非元，唯有江山似昔年。听讼棠阴遗旧址，按行台旆照晴川。重来自喜恩威洽，别后常嗟岁月迁。道侧老人曾卧辙，拜迎相顾倍怡然。
先生抱道隐墙东，心迹兼忘出处通。圮下每惭知孺子，床前曾忆拜庞公。已将目击存微妙，直把神交寄始终。此日离违限南北，萧萧班马正依风。
稽山鉴水正宜秋，笑领铜符下鹢舟。青琐夕郎传故事，鸿都仙客足风流。锦衣着去经乡国，茧纸翻成赋郡楼。祇恐汉廷须雅望，寇公难得隔年留。
黄金零落大刀头，玉箸归期划到秋。红锦寄鱼风逆浪，碧箫吹凤月当楼。伯劳知我经春别，香蜡窥人一夜愁。好去渡江千里梦，满天梅雨是苏州。
朝回鸣橹下东流，人自承明向越州。印绶光华将过里，江山萧洒去迎秋。香销琐闼成新梦，云映蓬莱识旧游。须体圣心图任切，鉴湖虽好莫淹留。
年来身计欲何为，跌宕无成一轴诗。懒把行藏问詹尹，愿将生死遇秦医。丹青效虎留心拙，斤匠良工入手迟。此日知音堪属意，枯桐正在半焦时。
何年突兀庭前石，昔日何人种松柏。乘兴闲来就榻眠，一枕春风君莫惜。城西今古阳山色，城中谁有千年宅。往来何必见主人，主人自是亭中客。
吴郡声名顾与张，龙门当日共升堂。青衫始见登华省，丹旐俄闻入故乡。含泪孤儿生面垢，断肠慈母满头霜。嗟君十载人间事，不及南柯一梦长。
使君萧洒上宾闲，金地无人昼敞关。风静箫声来世外，日长仙境在人间。诗成郢客争挥翰，曲罢吴姬一破颜。此节东南无此会，高名千古映湖山。
清香皓质世称奇，谩作轻红也自宜。紫府与丹来换骨，春风吹酒上凝脂。直教腊雪无藏处，只恐朝云有散时。溪上野桃何足种，秦人应独未相知。
昼锦新坊路稍西，兴来携客就僧扉。樽前倒玉清无比，笔下铿金妙欲飞。篮舆直须乘月去，榜歌时听采菱归。流传白雪吴城满，顿觉炎歊一夕微。
仙老论文小往还，多才令尹独能攀。携觞步入千做界，借榻清临一水间。笑语不惊沙鸟去，襟怀犹过野僧闲。城中此地无人爱，坐对西南见好山。
嫚黄妖紫间轻红，谷雨初晴早景中。静女不言还爱日，彩云无定只愁风。炉烟坐觉沈檀薄，妆面回看粉黛空。此别又须经岁月，酒阑携烛绕芳丛。
一叶生涯逐浪流，悠悠生事共萍浮。蓑披残雪湘江晚，钩拂红尘渭水秋。买酒解衣杨柳岸，得鱼吹火荻芦洲。兴阑却返扁舟去，半掩柴门古渡头。
紫书夕降御床边，门下褒衣绕数千。捧檄喜随亲色动，授经荣胜主恩偏。相如好赋真童子，贾谊多才患少年。道在不须忧绛灌，一时卿相尽知贤。
绕舍清阴白昼寒，野情晴喜到门阑。陶潜岁计惟栽菊，楚客家风只种兰。雨过落花粘履舄，日长轻絮点杯盘。明年官满君须去，此地应难得此欢。
三吴冠盖并驱驰，名德如公亦已稀。胥口沈珠唐相事，会稽怀绶汉臣归。光华昼绣家山近，浩荡秋风画鹢飞。十万疲民待仁政，未应祗为脍鲈肥。
从横才业耸青冥，出处三朝重老成。南就金城几万里，东归戎节拥千兵。书从禹穴探应古，诗想鸡林购得名。莫醉故园风月久，壶浆父老已来迎。
白首雍容侍从中，高怀常寄五湖东。游文仙殿才终别，作牧稽山地更雄。去国旌旗迎晓日，过家鲈橘正秋风。异时治行如登用，故事西京有弱翁。
虎符分盾浙江东，舣棹都门使旆雄。双浆徘徊枌社日，高牙摇曳剡溪风。蓬莱阁宴公书简，贺监湖浮狱榜空。行听越民歌德政，亟还青琐见旌忠。
自从笔削三千首，复见风骚二百年。佳句独为时辈许，幽光长伴客星悬。耳孙文采方高蹈，鼻祖声名更盛传。曾到先生栖隐处，桐君山下好林泉。
煌煌英烈照穹苍，清节高名锦绣肠。千卷共传诗灿烂，万钟能鄙德馨香。清芬自是流馀庆，佳气终当及后昌。逸韵云孙风味好，鹏抟九万看翱翔。
寺占灵峰更近州，喧阗驺从锦缠头。歌钟乍奏晴雷殷，戈甲急趋春水流。几处醉眠方枕籍，一城谣俗重嬉游。贤侯惠意民知否，几刻严𬮱为尔留。
阁下寒溪涨碧湍，阁前苍翠数峰环。危梯续蹬穿松下，细竹分泉落石前。好鸟啁啾争唤客，乱云开合巧藏山。独来应为禅僧笑，少有人能伴我闲。
脍鲈珍珠是吴乡，丞相曾过赋短章。新作水斋堪寓目，旧停桂棹有余光。满前野景烟波阔，自后秋风意气长。莫待东曹归忆此，分悭居在碧州旁。
乞麾占得山川胜，金纽新提左顾龟。苍阙斗龙辞日下，红旌引骑照江湄。剡溪月午何妨醉，曲水春余好赋诗。玉案天香携满袖，锦衣谁似过乡时。
东门骢马止行行，被诏秋闱阅俊英。三岛隔云天北极，万灯明路国西城。人闲聊假诗书乐，地远还闻市井声。一夜凉风起阊阖，月中应有桂枝生。
俊游常恨邈山河，邂逅文闱喜屡过。朱簿分明俱鼎立，墨图伻位看星罗。人开户牖还相近，朝进英材信可歌。双钥重闗非不密，只应无奈梦魂何。
秋闱深锁觉愁多，赖有英游玉趾过。日望高楼吟楚月，梦随明月到湘罗。南宫曾看挥华藻，西馆还来共笑歌。六稔飞光如过隙，人生谁奈老催何。
试场未动文书静，官舍相联步履过。千丈苍波争倚薄，十围便腹有森罗。登临已结骚人恨，填委终翻劳者歌。后夜中秋佳月色，惟予不饮奈明何。
题遍朱籖栋宇充，灯窗长听景阳钟。昏眵直要金箆刮，黎瘦都如饭颗逢。文律自随星斗变，月评应合士人从。了无一事犹深锁，辜负东篱菊品浓。
屡见高文试泽宫，长年参校愧龙钟。悬黎待价由来久，绿绮知音不易逢。吉语乍闻随鹊喜，归期专欲问龟从。到家莫负如泥约，光禄供醪味渐浓。
连床交语响舂容，激楚评骚彻晓钟。绕宅金丝神共听，满潭雷雨剑初逢。信知自有江山助，便欲长操几杖从。俱是年家情不浅，依兰应许丐香浓。
吾庐高对玉池峰，日听诸天奏鼓钟。海外鹤归青嶂觉，洞中花落碧溪逢。翻经夜对高禅请，采叶晨邀老圃从。说与群仙如画出，纷然归思乱云浓。
五年湘水听霜枫，长乐初闻此夜钟。辽鹤亦知华表在，仙棋犹许烂柯逢。蓬山道藏聊为戏，石室真游久欲从。便拟作歌招隐去，人间得意不须浓。
声名词藻竞骎骎，不负平生许与心。呜凤自须谐玉磬，野麋祗合恋云林。清新每喜羊何和，冥默初闻雅颂音。不是南冠厌拘絷，楚人元爱楚风吟。
梦罢静思岩野回，何心商鼎作羹梅。东门祖帐新光宠，北斗枢星旧冠魁。无故弟兄真可乐，相忘父子总多才。扁舟若向东吴去，几杖何由日夕陪。
独步文章妙一台，都门便欲挂冠回。已怜天上三台路，未尽人间八斗才。坐幄每闻千里胜，占云初见四夷来。我公莫作遄归想，衣笥行看衮绣开。
远民谁布上恩宽，一纸除书辍近班。候骑百城瞻使节，壶浆十里过乡关。云山缭绕讴吟外，铃阁从容指顾间。密诏未从疏傅请，追锋行看日边还。
远山终日自清辉，缥渺乔林野气微。秋菊已开陶令径，春风好舞老莱衣。溪头钓艇资闲兴，松下归禽伴息机。吟倚醉登堪自慰，不须怅望白云飞。
水西庭榭枕东峰，终日秋阴一径松。月到滩心来白鹭，云浮潭面起苍龙。最宜翠敛前山雨，长是声闻近寺钟。报捷功名今共闻，时携樽酒访遗踪。
万蕊山茶傍腊开，一番春信入江梅。追游共按黄金辔，纵赏还倾白玉杯。浓艳迎风香断续，疏枝横月影徘徊。隼旟不负登临兴，更约携朋载酒来。
绿叶纤长间紫茎，蜀人未始以兰名。有时只怪香盈室，此日方传誉满城。恩意和风扬馥郁，光荣灏露滴清英。庭阶若不逢精鉴，何异深林静处生。
问渠真味若为言，不着盐梅也自全。鼋鼎大夫徒染指，曲车公子谩流涎。胸中已有五千卷，徽外更听三两弦。此老清馋何所嗜，宦途嚼腊已多年。
羽卫金舆焕彩章，天街端去入虞庠。严师致奠初加拜，延讲终篇不计行。万乘屈尊先郡国，诸生赐坐亚侯王。辅臣归美荣歌咏，首发清风政事堂。
桥压神龙三四秋，良材应是鬼神搜。猿猱争饮涧中水，草木不知天下秋。隐士闲行随白鹿，道人长往驾青牛。灵源自与天河接，谁信江淮是末流。
泻成神剑倚双峰，天地为炉造化工。万丈虹霓连碧落，一声霹雳走丰隆。拂开岚障千山秀，削尽妖魔六宇空。应笑镆铘为小器，延平津上合雌雄。
连云山下凤凰儿，何幸今朝见白眉。父子传经无异说，弟兄题塔又同时。北堂偕老椿千岁，南国联荣桂两枝。青史他年书茂实，一门忠孝是镃基。
谁在红莲阵里行，泠泠飞玉抱山清。几番人世兴亡梦，千古云涯黯淡声。春暖藓花随雨到，夜深寒月落溪明。倦怀一枕清凉地，斗薮尘埃羽翼生。
销整新阶绕郡城，知师才智善经营。为怜世路多倾侧，故使行人尽坦平。一府轮蹄还往便，千门箕帚扫除清。乐游桥上红尘接，未免区区事送迎。
疑是分开混沌初，奔奇走秀两相于。等闲开圃多栽竹，行到人家尽读书。宴饮直尝千户酒，盘飧惟候两潮鱼。九华峰顶真仙宅，罾浦坊中出辅车。
霸业何劳问废兴，前人楼阁后人登。海山有籍归真主，云物无情属野僧。饮鹿澄潭环细浪，啼猿拱木网寒藤。纷华不见旧时事，惟有禅龛空报澄。
霜钟清彻隔村闻，南渡横塘晓色分。浅浅溪流涵白石，微微山路入青云。劳生已负林泉约，薄宦空增世俗纷。见说定香无受想，为祛尘惑借余熏。
常时俯仰尚为陈，千载重来感一深。曲水已伤迷故迹，崇山依旧对游人。萦纡雪路联珠骑，萧爽风亭岸角巾。只恐瑶池归扈宴，不能修禊见深春。
空堂深深闪灯烛，群奴鼾眠声动屋。豆肥草软马亦便，嚼美只如蚕上簇。天事由来不可量，初更月出星煌煌。须臾变作霏霏雨，客枕不眠知夜长。
邮亭秣马朝寒天，雪云压山山涌泉。陇头客饥欲噤口，屋底人闲犹鼾眠。敲门得薪感相济，征衫如洗赖火然。江南亦有安栖处，却羡邮亭人稳佳。
异国携来看愈新，移当樽俎会嘉宾。虽无绝艳惊流俗，为有清香得近人。烛下更宜观态度，酒阑尤觉醒精神。湖南莫作淹留叹，已见浔阳二月春。
九华之南芦苇长，流萤夕起不计双。烂如神仙珠玉阙，青罗掩映千明釭。空江沉沉未见月，近浦穿林起还灭。鱼游鸟宿自不惊，我知此火初无情。
喜君屡致云溪茗，值我正校琅函书。饮罢清风生肘腋，吟成碧海登明珠。谁能墦间享膏腴，只意林泉身自如。他年远别归贺监，乞取茶山比镜湖。
风从何落来何处，百马盘空正号怒。闭户犹恐丘山颓，谁人放舟江海去。庐山之南白云翁，冠带强游京邑中。狐裘包纒不煖体，却羡爰居能避风。
松枝为管京邑无，山翁持赠最勤渠。千年自饱幽涧雪，一日忽快南窗书。但知来处已潇洒，况复毫端精有余。茅斋举眼有真率，象齿琅玕浑不如。
邑居不见江山景，去马来车喧万井。冷落重帘日影西，萧条四壁人初静。轻飚卷空云幂幂，水影天光同一色。满樽浊酒愁不醒，怅忆松江万里行。
仆夫疲踬复小休，晴云澹澹更悠悠。村陂无人鸟声乐，涧草不动春风柔。长道此去星斗近，后期南来桑柘稠。懐哉吾祖不温席，老矣长卿今倦游。
西游不敢避残年，兄弟分携楚水边。浩荡东风回草木，曚曈晓色满山川。却穿梅径花争落，久憩邮亭日未偏。安佚竟非儒者事，虺𬯎我马亦须鞭。
江头言别颇匆匆，暮止荒陂破屋中。散尽烟云无夜雨，唤惊凫雁有春风。却思僧舍一少会，坐卷香醪百盏空。薄禄牵人非得己，相望秋思浩无穷。
荦确山坡瘦马行，年朝春色未分明。蔫黄犹是旧时叶，格磔稍闻新岁声。强涉远涂非我好，亦逢佳景得心平。寒威斗起终豪横，更取村酤独自倾。
当时联盖入东都，回首推迁二纪余。此地山川终不改，浮生光景半成虚。清谈剧饮梦寐隔，断羽沉鳞音信踈。谁道丰城双宝剑，紫烟长绕斗牛墟。
悠悠驱马历山川，石火光中又度年。狼籍冷梅初着地，玲珑幽涧已通泉。静思客子万里道，那及山人一觉眠。香饭可添茶可试，回头乡国两茫然。
跨县连州几叠山，为君题作小潼闗。江湖不得长耕钓，尘土胡为屡往还。渐入长郊趋坦荡，却从平地望孱颜。何当轻骑重登险，指点湓城夕照间。
晓随灯火背千家，落尽踈星见远霞。一饷春声回宿鸟，半天寒色在啼鸦。临陂弱柳犹藏叶，当路残梅已尽花。赖值时光正妍润，穏看风物到京华。
春水沟塍绿渐回，喧阗凫雁作群来。新年风物动人意，薄宦驱驰岂自媒。未解骖龙追渺莽，何妨乘蹇历崔嵬。田间亦有人闲逸，门掩柴荆昼未开。
悠悠清晓历长陂，杨柳沟塍雁鹜池。风色着人寒料峭，日光生野暖融怡。鹤归云海心空在，雁度湖天力己疲。客路驰驱元不定，西游应有再来时。
驻马东门己夕阳，淡云衰草意何长。当年公子牵黄犬，此地春风吹白杨。千岁只疑经旦暮，一城犹可鉴兴亡。我来不独嗟行役，覧古依然为闵伤。
与君生世共飘蓬，会面荒陂寂寞中。芳酒一樽留夜语，旅程千里倦春风。追思荐鹗门阑旧，黙感跳丸岁月空。闻道束书游帝阙，偷闲应肯访衰翁。
武库精兵接混茫，挥犀余论意何长。丹台此日归仙籍，紫极他年记道场。暂别鬓毛浑老大，再来风月愈凄凉。不须陨涕悲邻笛，亦对松筠为感伤。
曾历光黄岭百寻，悲伤仆马在岖嵚。却思前日山行苦，未比今朝车辙深。恐转春风成猛雨，喜逢寒色阁轻阴。荒陂杳杳无人语，坐拥华貂只苦吟。
汴柳毵毵绿蔽河，春城旅舍数相过。一闻高论烦襟豁，更捧新诗雅贶多。清鉴欲回荆玉价，芜音难断郢人歌。儒林志业期千古，旧事惭君话决科。
帝城尘土热如汤，喜有残宵雨送凉。旅枕梦云萦宋玉，空阶诗思感何郎。香迷旧径烟初断，灯倚轻寒焰不长。明日御沟应更好，一番晴色弄垂杨。
禁园灵沼酿风光，恩许游人入醉乡。天上仙葩迷阆苑，月中清气泻银潢。觞浮曲水青春暮，人在瀛洲白日长。却望宜秋指归路，觚棱金碧正斜阳。
知到东邻赏牡丹，高僧防客颇艰难。鲜妍自是天花种，僻静应无俗眼看。叶似蟠桃相隠覆，蘂随飞蝶渐凋残。新诗清苦如郊岛，肯羡侯家一醉欢。
马踏榆阴出汉关，邦人欣见锦衣还。东川却指旧游处，北阙犹萦旅梦间。神女断云低楚峡，子规啼月惨巴山。知君利刃曾磨试，囹圄应从到日闲。
一室萧然傍禁城，尘埃不到旅懐清。水流红片知花落，雨浥苍苔见笋生。感物己怜春寂寞，辞家忆是岁峥嵘。知君亦有淹留叹，归梦西随杜宇声。
万事峥嵘不自由，年来书信最绸缪。雁飞玉塞无多地，人望神都正倚楼。祗恐邉风多浩荡，故令音驿每迟留。何如款段相随出，乡曲长为马少游。
识尽公卿更食贫，苍髯瘦骨走京尘。高谈亦与时多忤，屡中方知术有神。前会渺茫浑不记，远游萧索复相亲。疑公别得壶中趣，回首人间二十春。
假山砌叠真相似，双竹浇培画不如。万屋尘嚣无间断，一轩气象自清虚。持斋欲趁龙华会，升座能翻贝叶书。官罢亦将辞北阙，携笻先访故人居。
抱关委吏可忘年，而况吾徒志圣贤。策马渐随南去雁，寄声应有北归船。无情尺水犹能鉴，有志精金尚可镌。愿以此心推一邑，他时不负赠行篇。
八节滩头驻马蹄，淙淙流水日沉西。岁时久己成陈迹，风景全然似此溪。兰棹倚洲人竞过，篮舆索笔我闲题。桃源仙境今何在，懊恼娇莺向暮啼。
郁郁青山夹路松，行人笑语绿阴中。排云架壑无余地，洒面侵襟有好风。一日劳心非欲速，千年流惠亦何穷。我来俯仰寻遗爱，更喜清虚万虑空。
足历黄州百叠山，更无平地只冈峦。物皆枯槁非人世，石最崔嵬是马鞍。畏日流金红艳艳，乱沙堆雪白漫漫。﨑岖出尽聊休息，喜有松声六月寒。
岭路蟠蟠石似龙，亭轩更在最高峰。九江山水吾家近，四祖烟霞晚色浓。吟兴不惟夸美景，行人当为破愁容。前村有酒青帘远，强饮岩间水一钟。
不逐渔商不问农，悠然今作鹿皮翁。地临白傅荒台畔，人在华胥乐国中。一榻远分庐阜月，两轩平揖广寒风。杖藜亦欲频还往，肯使清闲并属公。
绿竹阴深屋数间，篮舆来傍古溪边。垂杨芳草迷三径，斜日新秋媚一川。澎湃直连湓口浪，逍遥如泛剡中船。山阴不见戴安道，回首西风亦浩然。
天上优游侍从臣，还乡昼锦坐生春。不矜富贵知余事，同访溪山有故人。方外笑谈无畛域，雨余泉石长精神。西林路口嗟轻别，善护青云万里身。
巉巉庐阜秀侵天，有意登临己十年。美味君才尝一脔，明珠我欲探重渊。他时白首须归隐，此去青云更着鞭。扶杖为公寻好处，往来同迳得参禅。
路出西林兴倍长，轻衫短盖入秋阳。层崖蔽日多清影，深谷迷人有异香。访古不辞穿绝磴，参禅直为遍诸方。此身似是辽东鹤，偶逐飞云到故乡。
雨施雷音动十方，檀那奔走助津梁。泉舂石窦千秋白，风扫松桥六月凉。泼泼小鱼生处乐，溅溅余濑静中忙。尘襟正欲留潇洒，坐听清音到夕阳。
浮云富贵本无情，出守衡阳地望清。陇亩良田多乐岁，江山秀气入重城。铃斋宴衎茶樽佚，棠荫优游狱讼平。应念区区大梁客，朝衣颠倒趁鸡鸣。
金沙会面慰飘蓬，况得连朝笑语同。纵饮不知明月堕，纳凉尤爱小轩东。邮亭送别凄凉后，江郭凭栏怅望中。两幅新诗尤俊迈，泠然醒我以清风。
客路深秋一转蓬，淮天牢落此将穷。城开云水苍茫处，人在茅篁掩映中。对岸武昌风月近，千年赤壁是非空。悠悠陈迹慵开口，谩把筠竿伴钓翁。
江县山奇水亦清，古今贤宰继声名。施为岂厌地闲僻，学行久推君老成。桂籍掇科论世契，锦囊留句荷交情。当年入洛多英俊，文彩谁如陆士衡。
却从江汉望匡庐，湓口风波日愈疏。满瓮尚留桑落酒，登盘今有武昌鱼。斜阳柳色明埼岸，纎月波光湿太虚。鹦鹉洲前吊豪士，重将词赋为君书。
西江风浪夜喧豗，清晓犹闻万籁哀。水驿正随衡雁去，云帆初学海鹏开。山横别浦跳丸度，席对长澜阵马来。快意须防太豪横，斜阳荒港少徘徊。
楚泽秋穷未有霜，飘然如雁去随阳。连空积蔼湖天暗，极目无人水国荒。破浪不须论万里，佩兰聊欲寄三湘。驼裘更作春晖暖，嬴得瞢腾昼梦长。
一别湖湘二十秋，飘然覉旅复萍浮。冰霜入鬓殊非壮，星斗罗胸却似愁。浊酒放歌朝拊髀，青灯苦学夜悬头。惟应此乐无穷已，滚滚沧波尽即休。
河梁欲上手重携，冷语南湖百尺堤。看即青云开羽翼，莫羞黄绶走尘泥。文章炳蔚元摛凤，铓刃纵横暂割鸡。欲识长官清浄意，高堂双宇掲曹蹊。
古县东边仄径开，先生曾此㔉蒿莱。鸾凰一去应不返，花柳当年皆自栽。画壁苍茫留水墨，朱栏剥落长莓苔。邻翁笑我来何暮，检点风烟兴尽回。
绿柳阴阴蔽武昌，汀洲如画引帆樯。一江见底自秋色，千里无风正夕阳。暂别胜游浑老大，追思前事只凄凉。贤豪况有遗踪在，欲买溪山作漫郎。
旅平凹处剪荆榛，画栋明窗学隐身。政简琴书聊度日，地闲花木为留春。一杯浊酒迷今古，五字清吟泣鬼神。暂伴登临对佳景，衣襟浑觉减埃尘。
县山峻绝有新亭，公退时来看洞庭。天外微茫二湖合，波心缥缈一峰青。非时爽气生云雨，永夜寒光浸斗星。千古登临増健笔，投文犹可吊湘灵。
南津瀺灂夜风微，投晓湖灵更发机。想像虚空闻帝乐，逡巡波浪匝天围。三湘路指平芜转，两舸帆争白鸟飞。却上丛祠荐牲酒，荆云隠隠尚朝晖。
南行应不叹途穷，水驿连翩遇好风。远浪飞来千白鹭，轻帆相逐两冥鸿。残云日挂苍茫外，平野天垂旷阔中。湘浦旧游思一访，肯因莼脍忆江东。
赣水南边北势回，层城中起郁孤台。忆初二陆同登此，喜有阿连相继来。旧事前游休感叹，清风佳景且徘徊。天涯未有从囗日，百里区区亦象雷。
堆案盈庭势未休，灰心聊此作天游。剪除榛莽成幽径，支架茅篁接古丘。叶密风多能庇暑，云开山出更宜秋。西园日涉从今始，谁信民官得自由。
更无人迹逐攀跻，庐岳乌藤手自携。沧海谁论六月息，茂林今得一枝栖。幽芳满径春难老，翠樾连云日易西。况有北郊宜旷望，公余聊此发醯鸡。
湘潭之酒今稍薄，粉白水清亦不恶。百钱换得一斗归，复此悠然纵杯酌。醉中衡华皆秋毫，肯复刺眼事锥刀。层林密叶风力豪，钧天震响春台高。
官居何以涤冥烦，喜有厅西北涉园。白日渐长公事少，红英己尽叶阴繁。渌波似镜池能照，巧舌如簧鸟解言。风景只随人意好，昔贤何事厌湘沅。
城上飞檐出百寻，回环古木自成阴。凉生白昼收团扇，影入斜阳剪碎金。茂密却遮西望眼，逍遥未有北归心。渊明盛说家园趣，谁信吾园趣更深。
误恩为邑楚江浔，黾勉初疑力不任。吏事妄窥如管豹，归心难过是笼禽。低回未遂箕山志，慷慨犹希梁甫吟。案牍埽空庭院静，只将趺坐当鸣琴。
野阔天长入望青，眼中虚豁到鸿冥。偶从楚俗来同乐，下视湘江笑独醒。风紧水光时蹙练，日斜山影半回屏。扁舟过此方年少，老矣重来鬓渐星。
虢略先生不讳穷，咏歌尧舜与时逢。传呼满道今为使，敛板登门亦见容。南浦清波辉玉树，西斋新酿入金钟。临分警戒言尤切，似欲驱驰叔夜慵。
鲁国𫚚生与俗同，何尝孤讦慕龙逢。邑佳不及陶彭泽，官小差肩邴曼容。故国安栖无一瓦，高堂失养感千钟。贤豪见顾何恢廓，自冩新诗慰病慵。
清谈衮衮思无穷，浑似饶阳邑下逢。霜重湖天初凛冽，夜长樽酒更从容。新编自富诗千首，岩邑今饶亩一钟。兀坐江城随五斗，肯忧紫囗囗衣慵。
曾持金节抚淮壖，磊落英姿正少年。万里风鸿看振翼，一时毫素冠凌烟。新祠更慰舟人望，遗像仍从幕客传。精爽威容俱不泯，今骑箕尾在青天。
禄仕飘然寄楚乡，才能苦短志方强。已栽绿柳如彭泽，况有黄金似栎阳。风飐湘波天影动，云来衡岳雨声长。尚疑卑湿难安处，更起西边百尺堂。
县街重复俯惊湍，正与湘江咫尺间。侵啮最忧东汇水，蔽遮惟有北来山。清流倒影楼台壮，白瓦连云市井间。捍患持危功不小，亭亭千古镇荒湾。
西馆萧然拥罽裘，浑无桃李似潘侯。路多绿竹遮栏雨，池有残荷掩映秋。蛮獠讴歌逢乐岁，江湖风景忆扁舟。衣冠到底为身累，秪慕逍遥寄一丘。
次竹编蓬学缺垣，中门以外蚁回旋。群呼直欲争风疾，快走浑疑踏地穿。朱墨乱挥云落手，尘氛横集雪侵颠。新年幸有民输乐，心口相期更勉旃。
彩筹森列羽门兵，衮衮招呼不断声。岁计自当平斗甬，年丰今况有坻京。争先杂沓人何冗，应物逍遥我自清。白日渐斜亭庑静，却临湘水笑尘缨。
日挂西南有薄辉，棱棱霜气犯寒衣。不愁斗柄随春转，秪怕梅花学雪飞。湘浦波光频送别，湓城山色屡思归。高人只在南坡住，好共留钱买钓矶。
南归曾泛碧湘船，击伏临流似浩然。平野几枯残岁草，渌波犹浸旧时天。簿书倥偬嗟岩邑，樽酒欢娱忆少年。尺水片云今我有，亦当风月为留连。
秀水先生今杰才，﨑岖山径滞蓬莱。飞笺岳麓吟秋草，把酒襄阳醉腊梅。东郡政声无岂弟，南楼风月且徘徊。朝廷选用多英俊，早晚刘郎即到来。
岳云成冻把春寒，十里﨑岖倦往还。马上朔风回系带，雪中微酒见开颜。含黄欲坼江边柳，蘸绿相重水上山。抛掉一官如粪壌，好随鱼舸此中闲。
平生交友半成尘，想见当年乐会文。别泪茫茫添海水，愁懐黯黯塞江云。青衫脱去谁同老，白首追随尚有君。官暇更将棋子学，他时筹局当功勲。
人喜相知自昔然，况君埋玉未多年。雄文一读千行泪，青眼相期万古传。已掇条枚收美实，更披沙石贮清泉。东斋倒掩无人语，火煖灯明手自编。
倾盖相期自有人，赠言先许出埃尘。若非清议曾推挽，安得公朝有选抡。州县徒劳虽己厌，置邮传命或非真。期公莫算人间事，共醉湘江烂漫春。
闻道征帆却滞留，萧条湘岸正南头。春光虽有将归意，野色仍供不尽愁。破浪心期元万里，扬帆目送已千舟。山斋亦欲君重访，逆水如今是顺流。
铃斋清话未更端，一埽禅林景趣完。缥缈已装新殿塔，萦纡仍引外峰峦。冷风有意生空阔，密雪无声下广寒。平昔所游今在眼，凄凉疑是梦中看。
以诗博画虽不费，要秋得冬如未完。恍疑霰雪满天地，惨若暮气迷峰峦。夜堂高张醉魂醒，暑馆偶窥吟魄寒。笔端直与造化会，莫作人间毫素看。
生人情谊贵和光，俸薄官闲寄楚乡。杂遝宾朋四方会，优游风月一轩凉。杯倾琥珀催人饮，羮煖驼蹄劝客尝。景趣己佳心未惬，更栽花竹满池塘。
郡楼邀会乐丰年，极目山川思浩然。才子登临嗟昔别，使君藩屏值新迁。前峰绿雾藏丹叶，别浦平沙衬碧涟。不但醉吟湘与麓，鲁歌崧汉美周宣。
张子胸中莹不疑，江湖边地总曾知。波澜沃日漾舟起，霰雪埋空出塞时。挂席何妨拾明月，据鞍仍解赋新诗。悠然无复拘南北，阵马风樯取次宜。
曾逐篮舆访懒残，楼台萦转在峰峦。银灯夜向猊床拜，别殿晨披贝叶看。选胜危梯经嶻嵲，登高余思凭栏干。归来认是游仙梦，过尽春风料峭寒。
闻道重湖路未通，悠然身在碧湘中。﨑岖水国犹千里，牢落春花已半空。江浪溅寒侵小睡，岳云筛雨响疏篷。君诗亦说清幽趣，便觉年来气味同。
文园春晚病无聊，剩欲登临散郁陶。远野输凉来宴坐，长冈倾秀入诗毫。轻明物态归仙境，咫尺城𬮱限海涛。胜事满前难记忆，戯逢香草缀离骚。
花木重重鹿苑春，萧然一室坐安贫。真乘但要心知法，喜舍无如药济人。増损诸方精古义，窥寻六脉妙通神。长沙旅泊无聊赖，诗乞刀圭养病身。
暂寄潇湘百尺船，谁论灶冷突无烟。城阴潦积朝慵出，枕底波鸣夜废眠。潭府更看花似锦，洞庭将泛水如天。相期尽校蓬山藏，不只东流酹酒仙。
盘空乌鹊噪丛祠，船上行人半起时。残月朦朦倾岛屿，南风袅袅透旌旗。开帆便欲日千里，别庙仍浇酒一卮。岸芷洲兰俱可荐，新声翻入九歌词。
朝来四境宿云披，渐放扁舟入渺弥。漠漠衣襟凌水雾，悠悠帘幕挂天丝。波平自喜看书穏，风软翻愁出险迟。今夜君山兴不浅，登临应及月明时。
杳杳湖天极目中，波光日暮两陶镕。舟离庙步湾环水，帆指东山缥缈峰。昔日南征期饮马，今朝北去想骑龙。归来若得醉乡隠，愿化春醪万顷𬪩。
云山深处望潇湘，岩石沈沈已夕阳。却整舟帆凌浩渺，回看城郭似家乡。挥戈径欲回羲驭，散发今知出吕梁。不是浮休动归兴，对眠犹可借禅床。
常时洲岛隔波澜，故觅君山直上看。罨画园林春减色，水晶宫阙昼添寒。州城斜引群峰小，湖面平吞数泽寛。坐久西风响乔木，扁舟思到武陵滩。
江城南畔碧连峰，畴昔贞人寄此中。琳宇邃深灵迹在，仙坛牢落杏花空。池塘自老琴高鲤，岩谷仍回御冦风。共羡碧虚官职好，谁知阴有济民功。
转轿南堤大阻长，不如乘兴泛轻航。园林荫翳清如簟，禽鸟将迎语有簧。溪是明河天上去，山疑方丈石中藏。衣巾散适心闲暇，更胜登临逐杜郎。
路出南堤思洒然，乌藤点点破苔圆。山腰仄塞元无路，洞底虚无别有天。六月清风醒客醉，千丛怪石伴僧禅。近人登览方为贵，従此匡庐不直钱。
扁舟重过九青莲，极目空明思浩然。可是画工烦刻画，只因山骨偶枝骈。风高迥认龙腾海，云散初疑剑插天。剩采太湖嵌孔石，南窗排列伫飞仙。
柳浦移舟带雨行，奔波南北是平生。忽惊佳节临端午，还记当年客禁城。丹杏饤盘深簇火，碧醪倾盏酽堆饧。菖蒲角粽俱如旧，何事樽前醉不成。
南北飘然各转蓬，佳辰无路笑言同。铜壶县冷更微雨，白鹊楼高来远风。粽剥雪肤明席上，酒倾玉骨映杯中。区区羁旅无欢笑，遥想华堂屡一烘。
白寺荒湾略舣舟，携笻来作上方游。何年巧匠开山骨，自古精兵聚石头。故垒无人空向久，高堂问话凛生秋。云庵快望穷千里，一借澄江洗客忧。
厌逐京师车马尘，乞为林下水边人。江湖入梦归心壮，道路生辉使节新。岂弟宜民推善政，清闲无讼称天真。如闻此府多迁擢，剩醉西湖烂漫春。
几夕林声酝造秋，移船回指凤凰楼。身疲禁内凝严地，恩与江南爽垲州。历数近城多异境，问知前政尽名流。嘉观胜赏应难尽，更为吟哦万古愁。
山阳惊坐早轩轩，元祐登瀛正少年。殿上仍簪侍臣笔，江头新舣使君船。吟哦气爽沧溟外，曲步心期白日边。守得东南知不负，梦中应作五洲仙。
夜泊长芦星满川，晚来吴楚气昏然。云雷相会还成雨，江海交流独舣船。废室与人喧白浪，荒村何处起青烟。文书满眼従抛弃，却倚蒲团学坐禅。
梦寐陵阳天上山，曾将心约白云闲。仙衔已下青冥里，尘骨难留缥缈间。三尺溪鱼如可控，千年辽鹤尚应还。多情别后能论旧，远寄官醪为解颜。
御风南去觉泠然，今日无惭御冦仙。庐岳奇峰将出地，丰城宝气已连天。诗书未敢当谋帅，忠信由来可涉川。止仗江神扶羽翮，解帆江浦夕阳边。
京都久客忆归频，凖拟江南看早春。多病余生万事已，起惊芳意一番新。东湖水满鱼应乐，南浦波明柳自匀。玉脸芙蕖容易得，要须叮嘱养花人。
才高只合住蓬瀛，步武优游地望清。何事尘埃久京国，却冲雨雪向边城。军书落笔千毫秃，谈席挥犀四座倾。早晓封章来荐鹗，一鸣从此使人惊。
老藓墙阴夕照间，何人折我翠琅玕。即兹绿叶随尘化，犹有低枝带露残。不放云梢侵霰雪，因嗟世故足波澜。故园未乏筼筜品，十顷繁阴六月寒。
人笑公衣不浣濯，我惮公心霜雪明。青衫仕宦有真气，白首乡闾无恶声。相逢回首又再岁，暂去还来观太平。何事南归太果决，萧然远作玉溪生。
万窍轩轩渐怒号，坐来浑怕屋山摇。洞庭曾听咸池乐，吴会饱闻沧海潮。此地风声真有似，残春人意正无聊。云师又洒天街雨，明日千宫好上朝。
还乡同赴紫宸朝，笑语从容慰寂寥。白发侵凌今满鉴，青春羁旅旧连镳。易江小隠西园在，湘浦新除道路遥。老境不堪论契阔，东风官柳乱堤桥。
闻说公家阅古堂，于今出守似还乡。营开细柳旌旗动，山假胭脂苜蓿长。北府貔貅瞻玉节，南楼风月寄胡床。亲朋出祖无惆怅，早晚韩侯对未央。
峨峨宫殿列仙居，深水方圆气象殊。万里舟船会京洛，几人诗酒到蓬壶。日斜清弄来幽谷，风定蔫红满绿芜。语罢恍然真梦幻，不应天邑有江湖。
蓬壶深绝鏁方菲，初见仙桃第一枝。天近自应风景别，春长莫恨化工迟。相重朱户人稀到，半掩香苞蝶未知。想像江南今盛发，亦经频雨稍离披。
侍史新从天上归，相逢忻喜著春衣。萱芽刺土占芳节，兰醑倾觞乱夕晖。兄弟几人华萼聚，岁时经眼羽翰飞。东风处处吹嘘到，从此乡园笋蕨肥。
妙道微言早自知，钧衡何事器君迟。连墙并屋相从久，耸壑昻霄此去宜。画省含香修故事，云台呼仗请私仪。想君清直家风在，好为朝廷作伯夷。
坐听禅林叩晓钟，官曹遥指禁城东。千门洒扫冰镵路，万木号呼叶受风。金殿放朝闲虎士，蟾泓挥翰冷瑶宫。春晖闭目无多日，预草新文拟送穷。
当年笔战共词场，老大聨袪振鹭行。荐牍北来当玉座，轺车西去拥银章。潼关晓色云藏市，渭曲春寒菜有霜。公退登临多绝唱，解因风月记江乡。
绛阙横霄瑞霭重，千官拜表未央宫。琤𪻐玉佩侵寒漏，缥缈炉烟压晓风。汉历敢期随日永，尧龄共祝与天同。贱生亦与华封祝，遥望清光斗极中。
十年被冷东南方，未惯清寒客帝乡。碧落有声飞夜霰，轻裘无力拒晨霜。鲸依海冻先摧鬛，雁起边沙易失行。蒲柳脆肌尤不耐，暂凭杯酒作春阳。
穷年阙雨谩悲歌，喜见凌晨雪意多。天上乱花初翦玉，楼头密影已翻波。轮蹄著路纤尘断，庭宇无风凛气和。寄语云师勤覆护，莫令光景漏银河。
镂幡翦胜喜倾朝，不问纡蓝与珥貂。群玉参差排晚日，万花琐碎动春霄。蕙风已转东郊绿，柳雪犹低北苑条。从此恩波与温律，并随歌颂入咸韶。
拜赐匆匆早上朝，公卿前列尽金貂。日留爱景明双阙，春逐恩辉下九霄。灵沼轻凘犹覆水，上林微绿已萦条。自惭羽翮非鸾凤，亦预彤庭舞舜韶。
瑞云灵迹久荒芜，琳馆重开耸碧虚。邂逅马蹄过胜境，纷纭人世得仙居。异花重叠春辉早，乔木森阴晚景疏。金阙瑶台不容久，归来风驭冷襟裾。
岁月翩翩插羽过，十年依旧叹蹉跎。雁回燕塞乡书少，雪满梁园雅集多。取乐醉乡聊邂逅，争新谈薮任纷罗。殷勤尚托抠衣旧，遥许巴吟续郢歌。
当时京右盛朋従，邂逅经旬托泮宫。诗社苦吟霜月白，离亭縦饮酒杯空。十年契阔江湖外，百岁推迁梦幻中。行已临民俱可述，仍高孝友古人风。
天都佳气郁葱葱，转盼江河万斛通。可但临淮称要地，直因排泗有神功。僧伽普照灵如在，宝椟都梁翠倚空。惭愧使星留客厚，尘埃挥手各西东。
羁旅悠悠岁月残，胜游无复似西山。从容把酒来天上，滴沥鸣泉满坐间。醉思随风飘碧落，离襟和月堕荒湾。遥应蜡屐频登览，簿领无忧多昼闲。
忆初怀诏下天街，红烛相随御史来。场屋喜遵新定格，朝廷思见已成材。诛锄险异归平坦，洗濯英华出草莱。文藻诸生皆足用，更期儒行比骞回。
当年场屋未分袍，文阵今将逸对劳。紫案飘香还序拜，画堂横幕看挥毫。心游造化群嚣静，笔吐虹霓万丈高。长育人材今久矣，行看中选尽英豪。
汾阳韦曲尽名臣，邂逅群居得远孙。玉琢两圭看德器，河倾千里瞰词源。鸳行平日随朝谒，鼎立今朝定讨论。只恐门开便分散，追风难认马蹄痕。
当年容与乐虞庠，今日抡才道更光。但爱襟怀无岸谷，不知衔位带风霜。气钟海上仙山秀，袍拥天边玉树香。衡鉴赖公归一律，明朝归马快腾骧。
九衢奔走厌红尘，官舍连朝得闭门。莹静轩窗移白日，青荧灯火送黄昏。披衣已爱星辰烂，奉御方瞻斗极尊。早晚虞庠夸得士，相随笑语入天阍。
青骢晓转绿槐阴，金碧重重魏阙深。洞里天花长带露，门前畏日自流金。云台朱槛邻星斗，石室牙签照古今。宦学从来难两得，君恩优假是书林。
余凉凛凛认乘骢，分走郊圻督事功。照路官仪惊众目，快襟诗思有清风。隋河杨柳萦天上，魏阙觚棱在梦中。朝会相逢劳行色，滑稽酬对兴无穷。
恩旨雠书到午休，笑谈连手得优游。窗声渐渐回修竹，庭实鲜鲜亸石榴。风色洗清天畔阙，鼓声遥转日边楼。群仙暂驾飞鸾去，从此蓬山更少留。
宿露初晞物向阳，袍鞋如水转回廊。天开北极星辰正，风应南薰殿阁凉。蓂荚已瞻圆魄就，槐花初覆广庭香。朝廷礼数优元老，独后千官拜未央。
公才卓荦有施为，镇俗安边正及时。东壁图书迁秩峻，西州父老叹来迟。门开细柳军无匹，剑下楼兰敌未知。闻道秦州多胜迹，登高能广少陵诗。
张郎肥马衣轻裘，俊气轩轩不解愁。曾立玉墀聨近侍，新持金节领诸侯。屠龙伎俩终须用，探虎功名未肯休。去矣范滂聊缓辔，太行云路戒摧舟。
御史连章乞此行，制书优遣副专城。京都岂乏翺翔处，忠义先期去就明。祖帐杯槃留晚色，关山草木动秋声。西州莫作经年计，早晚君王召贾生。
盛德包荒与古同，十年关塞古洮戎。神兵合？来天上，猛虎逡巡落槛中。蜀境粗偿关羽恨，汉津今奏武皇功。城阴却叹周南滞，梦想鹓行紫禁东。
十载江湖万里行，偶来西馆阅豪英。云龙九阙晨书诏，灯火千门夜出城。潇洒庭除当月色，重稠幕帟断人声。年家兄弟今同舍，会见河南起贾生。
衡门咫尺限闗河，此地平时匹马过。欲把尘埃比山岳，宁辞羽翮寄罝罗。华堂翠幕供闲燕，明月清风伴啸歌。拟写秋容须笔力，新诗句句似阴何。
昼卧蓬山禁漏长，起观名画得心降。曾闻饮啄依南海，颇怪飞鸣到北窗。峭格正宜风作驭，修翎堪与凤为双。知公物外寻幽好，不恋荣华拥节幢。
仗卫风生下玉宸，倾都瞻望属车尘。乾龙已应飞翔始，震鬯方观荐奠新。星象低回随曲盖，天阊苍莽入钩陈。麟台亦与班迎末，不美甘泉作赋人。
去年曾赋蛤蜊篇，旅馆霜高月正圆。旧舍朋从今好在，新时节物故依然。栖身未厌泥沙穏，爽口还充鼎俎鲜。适意四方无不可，若思鲈鲙未应贤。
一雪初干晓日红，行人争道已憧憧。泥萦马足行初踬，寒犯貂裘力正浓。地逼新阳虽喜气，云垂沧海更愁容。便应买酒邀俦侣，烂醉高眠群玉峰。
谕指严生不惮劳，为君谈笑取临洮。轺车复历秦关险，绣扆新瞻汉殿高。直使三农归陇亩，勤将尺纸荐英豪。峰岚涧水香山路，想见春风动锦袍。
万里屯云一夜收，天街累日未通牛。峨峨正觉严冰起，㶁㶁还同涧水流。色变荒郊迎日媚，气蒸黄壤逼春浮。农家不用藏干面，相与新年饱麦麰。
瑞雪峨峨宫殿明，千秋佳节会公卿。香飘彩雾萦天仗，酒浥流霞满寿觥。密勿华封多好语，锵洋钧奏尽和声。自怜初预称觞乐，江海飘萍已半生。
圣策招怀万里戎，累年南向不弯弓。休论边使千金费，绝胜争城百战功。古驿玻瓈晨煖酒，隆山狐貉暮排风。归途剩记殊方事，付与麟台逸史中。
粉袍如雪会群英，往岁曾当月旦评。梦想十年嗟旧事，翺翔三舍羡新荣。相如素擅为文丽，班固终期作史成。潦倒讵堪君借重，篇诗今见古人情。
东皇点缀一何工，飞下琪花顷刻中。变尽楼台成夜月，不容车马竞春风。崎岖广市黄泥污，冷淡群山彩日红。野叟相逢应更喜，从来盈尺瑞年丰。
君才潇洒应时流，久滞宁非命压头。昨见河南推贾谊，行闻天子召吾丘。已无痛饮观风味，犹有新诗讲报投。京洛尘沙着人甚，清凉高爽忆宣州。
去岁披云自访寻，交加绿玉已成林。肯随春圃群芳老，喜对秋庭数亩阴。巴峡卢峰声淅沥，渭川斜谷气萧森。轩窗咫尺收佳趣，不负东南万里心。
龟峰琬琰翠成堆，轩槛前当秀色开。此地登临比图画，与君谈笑继樽罍。传闻佳景无时乏，依旧清江不断来。今日关河隔千里，相逢何处少徘徊。
翦𣃁蒿莱得好峰，萦纡装点思无穷。寻幽已到神仙境，发秘浑争造化功。官序隠登台合上，梦思遥寄水云中。扁舟我亦谋归去，暂向岩前作醉翁。
此身萍梗厌漂流，惭寄浔阳江上头。胜景长年闗梦寐，轻裘何日返林丘。扶摇莫作扶摇计，朴樕应容朴樕投。徙倚高楼情不极，恰如王粲在荆州。
朝罢千官卷舄行，袍衣犹带御前香。偶倾天上流霞美，便忘壶中白日长。丛竹娟娟帘绕碧，回风淅淅殿分凉。翛然不与人间事，未信无何别有乡。
画舸西河载酒回，东篱持菊待君来。何知顷刻成千古，不及従容共一杯。羁旅梦魂难际接，平生交分但悲哀。中年万事长心恶，何处愁眉得暂开。
遥知把酒对重阳，檐外秋声叶半黄。落帽想当追故事，披襟仍喜得新凉。自怜僻处真匏系，只羡清吟属雁行。闻说家楹増壮丽，落成应许到华堂。
汉南行乐不可复，殿中立班时会君。华省方看列宿贵，名州歘见左符分。飘蓬聚散古难必，塞马去来乌足云。出处行藏君素达，吟情聊对祖山云。
平晓清风响北林，大明宫殿肃阴阴。雕舆来息云天上，黼座遥瞻斗极深。庭广袍衣自相照，朝回幡盖尚余音。太平文物多师古，想望汉唐犹视今。
晨光先到帝王州，别殿珠帘不上钩。万岁声齐山献寿，九门朝退海分流。参差雉尾回丹陛，杳远鸡声下禁楼。年少曾来奏词赋，钧天却记梦中游。
晨风猎猎卷书堂，坐爱松筠耐雪霜。岁律峥嵘催暮景，时光宛转逼新阳。金卮满引颜虽解，石火深笼焰不长。安得仙家却寒术，吸吞霞气赤城傍。
治才优似尹京年，余思吟哦入彩笺。元帅子孙真将种，翰林风格自天仙。追随尽腊无留刻，挥染香煤有剩妍。尽是从容雅歌事，铭功何苦勒燕然。
侍从荣依日月光，更因盘错试锋铓。谏书不上时无事，讼缿无留日倍长。旧好葭莩容间见，新篇锦绣得家藏。自惭思涸无高韵，蒿管何因拟凤凰。
浩荡江风动客襟，短亭清晚一登临。乱霞藏日半天缬，渌水浸空千顷金。壮志未成游学恨，素交将散别离心。前山更有难寻景，试为闲来一苦吟。
亭上掀帘试解襟，远山崷崒势前临。前滩溅沫锵鸣玉，落照蒸霞映翠金。运笔欲回天地力，高谈直造圣贤心。于中览景宜谁预，愿结夫君此笑吟。
廉纤一雨适春闲，击剑悲歌气满颜。消破古今惟日月，补完风雅只江山。我因为旅成拘滞，君此安居得往还。一夕竹窗灯烛照，论文谈易两俱闲。
密雨霏霏欲结霖，洒开青帝发生心。风吹嫩草迸微绿，雷碾长空破积阴。啼鸟随阳声自得，卧龙思海意尤深。更看三月桃花浪，旧鬛凌云在尺寻。
金鞍骏马照朱门，乐会高张晋楚军。狂客浩歌翻白雪，艳姬醉舞转红裙。花光灼烁筵前锦，酒韵氤氲盏上云。争似竹窗风月夜，青灯残茗细论文。
读君诗句骨毛寒，直恐吟来得意难。划若震雷惊蛰户，烂如奎宿照云端。锋铓剸截昆山玉，意气腾凌大海澜。欲识词源最清处，露珠新滴水精盘。
翦断长翎入网罗，十年光景怨蹉跎。欲提长剑为游说，且卧空山学揣摩。砧杵夜寒醒醉梦，风霜秋紧役诗魔。不须计较当时事，黄卷书中宠辱多。
万山松色锁蝉鸣，日透林阴上下清。霜压蒹葭连地白，风吹河汉满天声。穹庐夜动阴山虏，玉甲朝屯紫塞兵。愿漱单于一杯血，心随雕鹗过长城。
金石论交古所希，朱颜相结少年时。自嗟龌龊逢人少，尤喜轩昻出众奇。文字往来谐律吕，笑谈错杂和埙篪。近闻俗语多谗间，愿子高歌锦与箕。
俯瞰江城十万家，旧居却叹久荒遐。秋空云片归飞鹤，古木藤阴屈结虵。卧爱滩声长在耳，望穷山色接无涯。凭君命句天然景，流落人间与众夸。
画帘初卷碧山低，面面青蓝翠拂衣。秋水暮天长一色，渚鸥沙雁或双飞。烟霞逗眼光相乱，松竹敲风韵更微。却笑屈原憔悴甚，渔歌何苦泪交挥。
万里长江一叶舟，客心萧索已惊秋。乱霞影照山根寺，落日光翻水面楼。浅浦耀金知跃鲤，前滩点雪见栖鸥。少年壮气悲寥廓，未忍沧江下钓钩。
一天星月明如昼，万树杉篁吟戛秋。隠约棹歌闻别浦，青荧渔火见孤舟。身居简册三冬学，心入沧溟万里游。髣髴重阳正明日，与君携酒豫登楼。
秋空雨过一掀帘，万象森森夜气严。皓露滴人珠满袖，金风吹月鉴开奁。荒阶蟋蟀动相感，大海虬龙方退潜。物理穷通何足叹，试开阊阖问洪纤。
虎髯两颊状貌古，开口论议辞非今。尚藏折剑万丈气，空驰老骥千里心。六印他年新将相，一瓢今日旧山林。黄云断天望不极，想君何处方悲吟。
昔年曾上阁边行，步步凌霞出太清。鹤驾不归云缥缈，凤箫空断目分明。秦川错绣孤烟媚，渭水浮银落日横。惆怅重游今未遂，参差天半望飞甍。
西度天津水见沙，轻风飞盖绿杨斜。相逢喜到千春寺，最后方开第一花。富媪英华当间出，东君照育想非賖。神仙高格黄裳色，安得深根植帝家。
鳯刹花光照碧霄，龙楼柳色暗朱桥。夸娥素月人疑近，姑射仙山路岂遥。琮玉温姿轻拂拂，鞠衣嘉色宛飘飘。都人莫怪芳华晚，如隔烟霞在泬寥。
十年京洛弄残书，喜见西归别驾车。锦里追游贫莫厌，彩衣荣侍乐何如。诏条安远民为本，才刃如君地有余。不日还趋宣室召，伊川重访野人庐。
几年幽独饱风霜，一日荣观似堵墙。地养深根成异产，天回淑气发新阳。宾朋须醉千钟酒，蜂蝶争偷百和香。留得青毡真旧物，于今鳯阁有名郎。
力穑良农晚岁收，英名初喜动凝旒。光如剑气斗间没，文似河源天上流。莫叹黄金才易帚，安知布被不封侯。暮年烈士心方壮，双鹘抟风向九秋。
翔鸾戢翼下层空，南浦归帆逐晓风。梦寐兰陔清露白，啸歌江国火云红。王畿结绶来无久，天汉乘槎去可通。莫为淹回销壮节，力行须与古人同。
鼎铉承家有庆基，苍生翘首圣神知。韦贤世德传经远，卫武年华入相迟。霖雨八方随说命，带河千古誓萧规。行看凤沼原鸰集，莫为旌麾滞朔陲。
累诏褒优免造庭，两宫虚𥩟想仪形。千年辽鹤高华表，万里云鸿独杳冥。绮皓采芝终佐汉，桓荣稽古旧传经。真宫岑寂烟霞外，南极光中作寿星。
黄合𬣙谟作帝龙，文昌纲辖振邦风。群才藻鉴归能哲，万事钧衡仰至公。连璧辉光时共美，断金情契昔相同。折冲千里精神壮，正似山河绕汉宫。
雨师泛洒霁光匀，华盖香风不起尘。亿兆欢呼真帝启，谋猷左右尽君陈。云随仙驭三山远，日出咸池六合新。一别都门变桑海，来瞻原庙祗悲辛。
瑶池真气降东莱，营室新临渭北开。载见辟王遐迩至，思齐任姒肃雝来。龙胡尚泣遗弓剑，燧火俄惊变柳槐。谁识九重宵旰意，中天云汉望昭回。
玉座焦劳侧席居，侍臣忧国尽应徐。宸心有感先离毕，星使分祈未下舆。触石寸云寰宇遍，稽天巨浸百川趋。不才太史那能颂，唯待丰年以喜书。
瞻望昭回毎夜分，崇朝忽起泰山云。乾坤荡暑如醒醉，江海生波想织纹。禁漏深迷天阙晓，朝衣凉带御炉熏。时清封奏何妨简，献纳赓歌见爱君。
十五年前宿殿庐，伊川一纪卧岩居。雕虫尚忆长杨赋，汗简犹残太史书。日月当天瞻法座，烟霞落纸看华裾。品题幸预诸公末，更许追随侍玉除。
晨入金华暮浴堂，声容不动笔奔忙。星间忽降龙衔耀，天上重分玉醴香。欲炧寒宵宫漏永，半酣归梦蜀山长。起看绛阙银河晓，山立千官拱未央。
先朝直节贯秋霜，殿壁于今有谏囊。汲黯犹烦卧居郡，冯唐何事老为郎。山川壮丽开戎幕，草木荣华过故乡。青盖从来宜白髪，行看高步入明光。
珍台闲馆切昭回，笙鹤应无俗驾陪。天浸祥池三岛向，春迷神囿百花开。沙鸥泛泛人相近，风燕飞飞隼莫猜。清洛故园荒径在，与君何日赋归来。
掞天畴昔阻雄飞，未及耆年早拂衣。白日浮丘仙袂远，清秋范蠡片帆归。京华岁月双奔毂，淝上沧浪一钓矶。况有孟光为道侣，散花诸国叩岩扉。
风流江左并淮原，王氏衣冠不乏贤。文似三珠才竞爽，名如群玉气相连。九秋鸿雁方遵陆，万里骅骝始下鞭。白髪星郎推雅量，似闻折屐喜成颠。
红旆前驱一舍间，里闾相望俗安闲。春风城郭千家柳，落日楼台四面山。南亩劝耕丹诏远，北堂侍膳彩衣斑。梁园倦客思归久，五马何时命驾还。
洛社曾陪祭酒闲，承明复接侍臣班。论交晚见松筠操，驻景长思冰雪颜。华岳闭门穷简册，邵堂隠几看河山。相逢一笑知何日，心逐飞云出故关。
穿云㔉石远林空，来涉烟波几万重。实比梧桐堪食凤，箨翻风雨便成龙。一枝未许尘鞍挂，千亩终留渭水封。陋巷菜羮知不称，君王玉食愿时供。
八公淮水留丹灶，四皓商山余紫芝。嵩岭今成花炼术，周原空咏堇如饴。容颜冰雪端能变，心肺尘埃信可治。多病直疑生羽翼，更纡仙客上清词。
直干千年老雪霜，不随群木四时芳。冥冥黛色凝寒碧，冉冉云英末嫩黄。仙桂一枝聊比德，幽兰九畹幸同香。移文应怪归来晚，安石东山兴未忘。
六世承平有史臣，䌷书东洛布成均。网罗遗佚三千载，采撷精华十九春。天作冠篇坟典大，上思稽古宪章新。乌台御史辞雠校，头白空余汗简人。
成均祭酒出储胥，叹息东门祖二疏。顾我言非韩吏部，多公节似孔尚书。诸生共惜阳城去，三径重开蒋诩居。琳馆遥瞻霄汉外，秋风一鹤上空虗。
炎历储祥亿万年，宫成四海共熙然。玉虚真境朝群帝，金阙泠风下列仙。初日翠华来照耀，半天碧瓦欲飞骞。已瞻圣孝勤三殿，更写欢声入五弦。
文昌冠剑辍名卿，书殿丹青得老成。晓日旌旗熊虎动，秋郊组练雪霜明。邠郊风教农桑国，秦帝山河屏翰城。竹马儿童应借问，使君揽辔旧澄清。
尧天云汉炳文章，亲学严师款上庠。万乘及门先降辇，诸生望日俨成行。三雍盛典遵前训，千古元龟鉴逸王。儒服观光真幸会，为容深愧鲁高堂。
紫嵩清洛映重𬮱，旧隠荒芜白髪新。麋鹿未能驯野性，鸾凰何敢望前尘。分班拜舞趋文陛，扈跸赓歌纪庆辰。共助成王朝太室，惭非史佚奉明禋。
寝庙威神挟正元，初晨天仗下端门。寒生碧瓦气葱郁，日丽雕舆景晏温。霜露感时知世远，星辰拱极见君尊。自怜多病思归客，唯有山川役梦魂。
诗书谋帅得豪英，去拥洮河十万兵。舒卷风云为号令，笑谈樽爼是功名。胡尘不近弹筝峡，汉月长悬细柳营。莫谓安邉无上策，农桑千里见升平。
天上星弧日射狼，副车衣袂得余香。朔云曾落双雕羽，辽海将归万里航。酒灔尧觞宾已醉，春回汉苑漏初长。何郎拜舞恩波渥，花簇金鞍道路光。
旧庐风雨暗柴荆，丘壑元无绂冕情。一纪周南陪太史，八年书殿厕桓荣。陈编岂待伤麟止，藻思那能倚马成。空愧朱衣华髪吏，玉堂三世见题名。
雨冷𫄨衣初觉单，清秋寓直玉堂寒。蒙蒙宿务昏𫛛鹊，猎猎光风转蕙兰。藓积书筠尘不落，云生砚水墨无干。十年曾向伊川卧，长忆闲中梦寐安。
银云栉栉王堂明，奁镜初开六合惊。天卷纎毫光不隔，风收万籁夜无声。蓬莱想像皆云气，宫殿虚无尽水精。一夕梦飞双剑外，已疑身到雪山清。
彩旆蓝舆访隠扃，云松雪竹想仪形。函关应望真人气，傅野今无处士星。犹忆九皋闻鹤唳，徒劳双目送鸿冥。将回俗驾频搔首，深愧山文旧勒铭。
天祐周邦世世仁，笃生文母济斯民。嗣徽慈后光宗祖，配极英皇育圣神。崇庆垂衣宁宝座，延和负扆翊冲人。长言永慕遵遗训，要在齐家与正身。
八荒同轨寿原成，雨露俄悲岁律更。晓日曈昽开凤翣，春风缥缈转龙旌。晨朝尚想趋金殿，𩙪驭难留返玉京。宝册形容虽四字，谁知盛德莫能名。
桃源二月春风起，是处秾华有桃李。调笑闻声不见人，游人只在华山里。华山逋客来何迟，隐隐茶林隔烟水。满眼相思寄碧云，独立城南望山觜。
曾是谈经一草堂，千年金碧欲飞飏。顶峰有路青天近，绝壑无尘赤日凉。月底露惊猿鹤梦，云中风动薜萝香。芝𥰭茶灶平生念，遥谢仙人白羽觞。
十洲风籁韵笙箫，疑有仙人燕碧桃。影逼银河星半堕，气吞月窟兔争豪。九秋波浪沙鸥狎，万古声名钓艇高。却恨何须明似镜，空令志士泣霜毛。
何人仗锡过千峰，雨里风烟转不穷。暗壑水声清决决，深岩花气湿蒙蒙。遥知雪岭开亭近，旧说云乡有路通。自恨青鞋踏城郭，仙游长在梦魂中。
去路𬸣腾逼紫霄，何年凫舄堕王乔。暗峰藏雨皆龙窟，灵草含霜半药苗。已觉山衣云扑扑，还疑风鬓雪潇潇。扪萝更上岧嶤顶，下视沧溟百水潮。
尘境回头隔圣凡，参差叠嶂巧如镵。归云堕碧粘僧屐，落叶飘红上客衫。果熟遥看猿渡涧，风号定想虎离岩。长天自有无穷景，未信西冈日半衔。
坞云过雨翠成堆，天淡平湖一鉴开。万木号风韵丝竹，千峰带月上池台。静无俗驾金铺地，闲有高人玉满杯。闻道碧桃看欲发，刘郎何事不归来。
十里松行翠插天，暗溪嫩草尚芊绵。笙歌自满萧郎宅，琴鹤空随贺老船。未分旧游云寂寞，遥知归梦蝶聮翩。故山幸好宜回首，还见人间换一年。
洗出烟华紫翠匀，再将绝景付重𬮱。千山有影螺垂地，一水无尘镜照人。香溅钓筒萍雨夜，绿摇花坞柳风春。杖藜尽日沧浪兴，时有幽人岸白纶。
绿玉手持寻五岳，正应未识海边洲。倚栏花木参差见，对岸笙歌次第游。烟霁多疑九峰晓，波平全胜六鳌浮。仙风坐隔红尘路，消得丹青诧此州。
参天松柏绿阴阴，古佛岩前一路深。猿鸟不惊如有旧，云山相对自无心。数泓寒水云藏雨，十里轻沙地布金。杖屦更知非世境，上方日日海潮音。
地吞越绝海分深，渺渺平流万马骎。早晚渡江潮有信，往来鸥鸟客无心。寒空倒影千山动，暖日澄波万籁沉。安用鱼龙闲养鬛，平时春雨自成霖。
石眼双开白欲漫，潺湲更傍碧琅玕。地饶爽气全无滓，天借灵源两不干。晓月自分云外润，午茶谁鬬雪中寒。孝先多睡相如渇，始把清甘乞取看。
绕塔想曾随白马，蟠泥故复傍金沙。旱天霹雳长平地，乐岁污邪每满车。受赐由来千里境，论封消得万人家。朱门便是金涂榜，未负风云在一涯。
绝境朱丹新栋宇，深山灵响杂蚖蛇。黄金地底应千岁，甘雨人间几万家。西域不劳方士咒，南州重识使君车。老农争赛丰年社，古木萧萧自晓鸦。
亘古人间蒙润泽，数泓云底贮清泠。功将名并山无泐，道与人尊地转灵。晓殿千家供香火，旱天万里入风霆。谁知别有醍醐味，行路憧憧半未醒。
千古神僧旧石扃，清风如在地还灵。溪形偃月无穷碧，山气当云不改青。叶熟猿猱时啸聚，锡飞岩穴尚芳馨。西来祖意谁人问，老柏森森翠满庭。
由来去住不相关，赢得随缘到处闲。笑出海云飞一锡，行分江月过千山。微言定许谁人叩，胜事偏于俗士悭。咫尺蒙堂隔霄壤，城东搔首只空还。
别移宝所出埃尘，无限金光欲照人。斤斧不惊龙象伏，栋梁特地水云新。千峰坐断人间路，一榻分来月里身。更看须弥师子座，未饶摩诘妙通神。
郢匠犹来巧运斤，清光那复隔纎尘。九秋万里云头路，半夜千峰顶上人。坐见乾坤入肝胆，陡惊草木亦精神。应怜赤水寻珠客，白日茫茫尚问津。
何人缩地海东偏，灵岳分来不计年。几见彩云争照日，真疑仙掌欲擎天。依稀故国松千尺，迤逦前山石一拳。四面开轩看不足，老僧时立碧溪前。
日日青鞋踏白沙，未应泛艇即灵槎。雨溪清越鸣哀玉，风蔓蜿蜒动暗蛇。晓润芝𥰭挑秀茁，午香茶灶煮苍芽。玲珑仙客知何在，千古烟霞自一家。
休话人间我独尊，何妨廛肆且随群。乞钱往往多空手，问路时时向白云。壁上形容图尚在，囊中气味许谁分。分明提起无人问，欲会应须眼里闻。
危楼清迥立江风，紫逻红旗落日中。暑雨涧溪来浩荡，暮烟洲渚隔朦胧。欢声不厌重城近，霁色遥知秀野丰。沧海一时传丽句，天才真是杜陵翁。
使君家是八仙家，不负黄菁与紫霞。麦陇儿童行竹马，月楼鼓角度梅花。彩笺吟就云初合，玉局棋残月半斜。闻说握兰消息近，星郎昨夜倍光华。
赤城山下万人家，隐隐烟霄隔海霞。石上仙书留鸟迹，碗中佛供落天花。参云台树寒阴直，照日旌旗暖影斜。遥想铃斋无别事，只缘风景费才华。
几夜骊珠落蔀家，直疑光焰映朝霞。彩毫写就千篇赋，红烛才烧一寸花。卓荦高情欲飞动，淋浪醉墨半欹斜。阳春白雪知难继，捧对空惊衮绣华。
年来游尽海边山，独爱青青桐柏坛。光射斗牛腰下剑，气吞龙虎鼎中丹。白云千叠赤城晓，黄鹤一声华顶寒。玉简姓名仙约在，洞天莫放酒杯干。
门前屏障绕潺湲，付与林僧夜定还。松盖作云连十里，竹龙行雨出千山。白公香火莲红后，谢氏池塘草碧间。我亦凤凰台上客，图闲却笑未能闲。
霜林尽处碧溪傍，小露檀心媚夕阳。天下三春无正色，人闲一味有真香。相思谁向风前寄，趁早先从雪后芳。朝夕催人头欲白，故园正在水云乡。
五磊峰高笔插天，长松合抱几千年。尘氛洒落非人世，风露清明近月边。枕上数声敲夜磬，山前百亩起春田。我来欲步苍苔色，不着篮舆两两肩。
四明太守爱西湖，想像桃源旧日图。不放尘埃生水面，为传风月到皇都。花开别屿千机锦，稻熟僯田万斛珠。闻说儿童骑竹马，至今昂首望通衢。
何代神僧机匠深，手栽珠树作珠林。狞龙离穴颔初凿，老蚌出泥光易寻。海近鲛人工迸泣，山深木客费愁吟。开窗夜半不成寐，明月时时照我心。
玉烛含辉望处遐，禁钟动后起雌鸦。天高秘省云偏重，地迥琼林月半斜。三古文章留大史，百年事业照东华。时挥子墨随班马，芝检初分宰相麻。
当年贾傅去长沙，吊屈无灵赋楚些。万里不忘宣室夜，未舒三策不成家。西去潇湘南岳麓，名城叠叠纡盘谷。岣嵝不厌百回读，依然称是刘光禄。
使君遗爱遍南州，五马新归瘴海头。持橐未厌青琐直，怀章还作鉴湖游。姚余人物传吴远，越绝山川向剡幽。应有清诗资卧理，会吟他日记风流。
圣典垂精及表章，旷仪亲举自宗庠。纵观桥拥浮云盖，侍问庭充振鹭行。首举儒风隆上国，光增帝业掩前王。太平荣遇惭多幸，重见歌虞起庙堂。
高亭殖殖水冷冷，笑指鸥凫坐晚汀。远不闻声千橹去，矫如争秀数峰青。烟云窗牖纷纷雨，露月蒹葭点点星。最好归舆拥双璧，笙歌灯火照仙屏。
案俯横山跨海来，拂云高阁为谁开。荒溪古木闲猿洞，明月白沙空钓台。晓日东风龙夭矫，秋风西峡凤徘徊。居然静卧江南岸，天堑波涛亦壮哉。
湖上迟迟不忍还，谈玄清彻几重闗。旋岚野马皆归静，逝鸟潜鱼各自闲。坠果露巢秋后树，淡烟斜日晚来山。吟情到此何终极，注目红云紫雾间。
偶因送客上西楼，共爱佳城枕海陬。雁翅人家千巷陌，犬牙商舶数汀洲。风吹细雨兼秋净，云漏疏星带水流。独有单亲头早白，迢迢东望不胜愁。
行槖萧萧又出门，岂应踪迹溷东园。诗书无地人间世，山野有亭江上村。几许春秋由白髪，谁能枝叶事闲言。行矣吾衰今已矣，独将清梦到乾坤。
宝鼎当年未结丹，幽栖曾此掩柴闗。羽𫐌欲化乘风驭，梵锡应留解虎环。僧卧碧云皆寿考，鹤迷华表几时还。好应月白长廊下，涧水无声人自闲。
花草迎春意已娇，霡如膏雨复连朝。昏云暗雾饶慵困，疏李残梅共寂寥。赖有河阳游约近，能令圃泽睡魔消。看看陌上千红紫，只好公孙日觧貂。
七十退休人所共，一生清苦独推贤。枝栖腹饮知安分，骨耸神清合永年。静引儿孙黄卷下，闲驯龟鹤小池邉。恬夷益得冲和力，无病无忧一地仙。
无情乌兔两相追，岁月蹉跎一箭飞。觧报劬劳能几日，可堪容易旷慈闱。须知楚国千钟粟，不直莱庭一彩衣。我念松楸心独苦，故知吾子不如归。
十月南天尚暑襟，幽花何怪动清吟。半扉素蕋呈修径，几朵夭红出茂林。地借小春回暖气，日匀疏影转轾阴。惟应幕府多才俊，不负行台醉赏心。
长风清洒翳天尘，捧出重光耀世轮。龙衮未温当扆坐，凤书先轸向隅人。一缄符命来差缓，四尺先坟梦已频。衰老将何报明主，雪霜柯干艸莱身。
达人取次总佳宜，潇洒清轩聊自颐。垣果砌花堪笑语，牖风庭月共希夷。满堂虗白琴三弄，竟日醺酣酒一卮。别有工夫留客住，时时谈笑出新诗。
天围湖海净团𪢮，水色山光四座寒。暗结浓阴森万木，静铺遥碧拥千峦。共斟绿醑看浮蚁，遥见孤舟下远湍。是处烟云有佳隠，﨑岖长道太无端。
节钺依前向钓台，祥烟喜气两崔嵬。民思父母无穷已，天借星辰有去回。千里袴襦还众煖，三山楼阁为谁开。须知道路先腾说，又见清凉古佛来。
人间滚滚竟何营，只为蝇头利与名。千里瘴乡吾逐客，一箪穷巷子书生。文章相误终须别，宠辱无闗自不惊。赢得白头闲处坐，一竿风月有谁争。
堂下玻瓈看碧澜，天邉图画指层峦。崔嵬切汉星辰近，清泚照人毛骨寒。已叹神明传政化，仍观慈惠展杯盘。尊前不为扶衰病，敢惜酡颜胜渥丹。
公余闲步古城巅，迟日和风暇豫天。花引嫩芳迎晓露，柳垂轻絮拂晴烟。一尊椒桂除三品，千室讴歌在五弦。红紫正争春又半，断崖荒堑草芊芊。
萧条深巷寄门墙，城郭村居事异常。石展地衣三药径，锦围天柱十花樯。幽禽隔树钩胶语，异草揺风合和香。不觉冬归与春到，但知无事日偏长。
年来年去一衰翁，几不能言但守中。每叹善交如管鲍，那知所得并轲雄。直教颜巷人难处，秪愿融尊酒不空。自古英贤有穷达，谁能朋友谢磨砻。
盖倚嬴肩汗满鞲，晨饔夕燕未曾休。杯盘狼藉君虽厚，仆马疲劳我亦羞。淡淡交知犹可久，区区口腹不须谋。还能收取筵中费，遍使饥穷饱暖不。
闻说天南受赐深，传方施药每挥金。看天风格樽前态，妙国胸懐枕上心。草木亦蒙铨品力，山川难载颂歌音。如今收拾知何用，衣被华夷有傅霖。
昔向东坡览古文，长嗟简策锁风云。那知日月归元首，立见夔龙遇放勋。夷夏生灵真久困，圣贤膏泽有前闻。帡幪天地期功业，妙画奇书请暂焚。
又承尊酒细论文，日日樽前得未闻。怜旧直忘趋走贱，有疑俱向笑谈分。心缘明德懐高屏，日为偏亲断远云。明日迢迢东郭路，未行离思已纷纷。
欲致皇恩浃羽鳞，天涯地角尽如春。当年款款曾忘死，今日区区肯患贫。正以庭闱安梓里，谁知魂梦达枫宸。海邦一见如畴昔，心膂相知亦宿因。
耸翠凌空不少盘，回环使宅对千峦。高华谁为球琅辟，劲节相怜霜雪寒。引得凤来缘有实，化为龙去始堪看。桐庐寂寞烟云暝，惆怅无人近钓竿。
万龙齐干拥高牙，占尽幽奇只一家。分破密阴开细路，罩将余碧入江沙。静笼簪玉朝云合，暮到杯金夜月斜。贤守二车真可畏，尊前诗笔太豪华。
孤直惟知不愧天，飘零无复记流年。学从邹鲁已如此，贫甚颜原亦浩然。乞食偶随持钵老，入城因访跨羊仙。真人到了扶真道，手付瑶台刻玉篇。
层梯叠构倚穹苍，烟雨江山见渺茫。人是神仙来镇守，物随时节亦循良。静铺紫翠资吟兴，时作霏微助岁穰。岂比啼猩兼啸鬼，浪将愁恨向潇湘。
仙人居处即鳌宫，更作层楼峭倚空。群岫西来烟漠漠，大江南去雨蒙蒙。花镳柳策熙怡里，耘笠渔蓑笑语中。别有夜楹千里月，凭栏清兴与谁同。
八人兄弟三人在，独立他州信汝贤。直使无情如槁木，忍看垂泪念南迁。从今依旧歌泉水，何物偏宜寄谪仙。美酒年年须百瓮，好从南海便乘船。
年虽小歉俗安苏，小雨时时济旱枯。天为下民成晚霁，月将三五上东隅。星如青女临银镜，人似寒冰在玉壶。想是庭前吟望久，岂殊云外一轮孤。
僦屋平山至典衣，来时便作十年期。岂知未报归余閠，早有潜吟送别诗。圣主恩仁天地力，明公怜念父兄慈。征鞍拟待春和煖，催促行装愿少迟。
秋深园圃虽无雨，晚岁头须自有霜。身事无功且人事，酒囊余地乃书嚢。寒雅啸侣鸣乔木，粉蝶成围过矮墙。对此每思良友伴，幸时来访浣愁肠。
萧索秋城五鼓前，月临残梦正团圎。彤楼一曲梅花落，玉枕谁家绣带连。歌酒梁园人散后，弓刀秦戍雁南天。一般凄咽西风下，转展空床夜不眠。
莫向天涯说故乡，人身不似雁随阳。黄花满手空佳节，千里有懐如寸肠。为许功名酬圣代，不须愁绪付瑶觞。男儿不是闺中物，生则桑弧射四方。
再官庠序为宁亲，立道惟忧歉泗濵。若使佞谀求利达，便居廊庙亦沉沦。环惟书史何如乐，得是英髦信不贫。如子才豪犹未第，每思冥晦避通津。
桑海有涯殊浩荡，蕙风无动任飘飖。莫穷兴废千年事，但看盈虗两信潮。方听民间歌道化，何为天际想归桡。当知得意无南北，随向生成似玉杓。
叠石梁空太守贤，一年功力倍千年。惠从今日流终古，智是当时决九川。有竞轮蹄何杂沓，无情风月亦流连。红灯焰焰三更市，从此吴江不直钱。
一带危桥接市廛，春成冬坏几多年。谁驱巨石如填海，化作长虹下饮川。白水晓寒孤洞杳，红灯夜午万珠连。清风明月如堪买，且问如今直几钱。
乌鸦蝼蚁有君臣，此义如何易世尘。欲为无穷宗社计，肯忧如幻死生身。八千江上奔驰路，十二天南黯淡春。归到亲闱捧杯酒，始知终是福唐人。
衲帽麻衣君勿轻，有如华衮贵难名。人须自力方能立，事若无诚断不成。倚物蔓条终嫩脆，冒霜寒柏始坚贞。男儿一副黄金骨，莫学伊阿浪死生。
凤管鸾丝彻太清，双门今日落功成。一州壮观新楼好，千里欣欢太守名。已见声华逾彩绚，更期中外倚端平。详风瑞雨年年事，海角天涯似此城。
去年牙戟海边城，空望门阑涕泗横。今日去旄东向梦，那知高纛此中迎。岂非丈席谐瞻对，亦似云衢有否亨。十有余年想谆诲，更期朱玉似河倾。
惠兹政化及民功，内外声称有古风。五岭山川情正黮，七闽桃李意先通。大明继照天衢辟，重德还朝众愿同。早晚皇穹顺舆议，老人星在玉堂中。
我爱君家似洞庭，却疑身在小蓬灜。白波潭上鱼龙舞，红叶村中鸡犬声。大雅篇章无弟子，高门事业有公卿。后来若要知优劣，千古何人继盛名。
谢公高兴在东山，寻得仙岩郡邑边。万朵连峰凝碧乳，一溪鸣玉逗寒泉。由来物外无尘景，须信壶中有洞天。岭服已安褒诏近，莫将归梦更留连。
岩岩峻石叠成山，下着珠𧏖一水环。塔影倒垂淮浪底，钟声摇落碧云间。门前客棹洪涛急，竹下僧棋白日闲。一奉胜游堪惜景，故留诗句约重还。
一生正能著几屐，旷达人称阮遥集。何可一日无此君，风流我爱王参军。夏葛冬裘吾便足，由来世间无可欲。但栽翠竹满东林，我日对之歌且吟。
古人种花昔已老，后人种花今更好。听诗令人饥顿饱，叹息古人不可到。庭中花落君勿扫，醉饮全胜藉幽草。白发不嫌花压帽，寄声我友车先膏。
凡花朝开暮即老，仙桂春花秋更好。幽砌终年看不饱，洞门无日春不到。玉樽一挹把笔扫，跂脚诗成不立草。醉倒淋漓应落帽，衣襟沾湿云如膏。
吾少饮酒不知数，有如长虹吞百川。老来畏酒饮辄醉，百事一无如少年。瘦脚踉跄走病鹤，吟肠悲壮啼寒蝉。夫君尚勇不宜怯，急上青云须着鞭。
恒河世界浮沤上，漭漭众生久流浪。老蚕作茧自纠缠，枯木生虫不相放。止止灵泉风震荡，昭昭惠日云遮障。却语诸人莫惆怅，烦恼菩提同一相。
有弟有弟各一隅，万里不见徒嗟吁。江湖春色又归矣，庭槛花枝还有无。欲寄我声无鲤鱼，欲写我恨无酒壶。开编一见鹡鸰诗，潸然泪落如真珠。
晚来雨霁秋风颠，惊我枕上清昼眠。四林荒凉好景气，万里晻霭皆云烟。乳鸠深藏叫苦竹，苍鹘欻起摩青天。花枝柳叶便凋陨，山上松筠径俨然。
庞蕴襄阳老精怪，辛勤欲挟山超海。破除枉被马师瞒，扶起赖存灵照在。最上一机终不传，喃喃谩自费罗干。晚年遭值张居士，冷火寒灰更炽然。
喜见明月到池东，我时独与孤转同。山光水色饮不尽，更烦佳木来清风。浩歌一声志万里，飞飞欲到蟾蜍宫。君家玉琴试借我，为君写尽丝弦中。
巉岩巨石藏蛟龙，石破龙归旧迹空。风生江面激惊浪，雨歇天涯横断虹。高吟独据一老木，远望喜见双飞鸿。踪步忽逢溪上叟，忘言疑是渭滨翁。
宣城貌古心亦老，自夸渠成非草草。始挈孤忠犯众仇，此身弃绝甘夷岛。异言塞尽流始通，大功成就民斯保。天子虚心问民利，利如此渠亦须宝。
夜闻孤笛城头上，少年侧听成惆怅。明月纷纷送忧咽，清风点点来凄怆。鼎湖梦短飞不到，苍梧望断目几耗。此身犬马贱徒劳，君德岳山崇未报。
相逢一笑东风前，相别一醉昌江边。我来西山春正妍，未见君子心欲燃。紫泥诏命鼎来矣，黄卷文章宜勉旃。题柱相如知有志，着鞭无使祖生先。
曰归去上凤凰台，已见云中鸣雁来。携酒几时窥北海，采兰三月去南陔。山间鼠窃不为盗，屋上鹳巢无妄灾。但喜朝廷容正直，更须郡守择贤才。
两鬓萧条今更衰，茱萸祇似去年时。甘从彭泽渊明醉，未肯牛山丘据悲。泛菊想公多乐事，及瓜如我有归期。须穿略彴行松径，尚见芙蓉出槿篱。
长年日戏老莱衣，不忍此身终日违。今日马头燕北去，不堪频望白云飞。白云汝飞去何许，悠悠会到江南路。朔风吹洒泪大河，直与波澜竞东注。
黎明驾出告熙成，朝野人呼万岁声。日上天门春意近，雪残宫瓦晓寒生。六龙宠护随天仗，三爵恩容醉御觥。德似丘山纤未报，白头知愧不知荣。
今岁郊丘上始躬，宿斋初出未央宫。百年礼乐星辰烂，万国衣冠锦绣中。精意与天相应接，人心如水自流通。圣时好作休成记，今日谁为太史公。
衮衣玉色殿中央，簪佩参差万翼张。和气每窥天一笑，晬容时见日重光。九成乐奏蓬山近，百和香焚黼座傍。鱼跃鸟飞应自喜，君仁三倍胜岐昌。
瑞雾苍茫杳霭间，迟明催立大庭班。禁林草木青春近，秘阁文书白日闲。华盖荧煌天帝座，蓬莱缥缈道家山。金舆玉乘归何晚，乐奏钧天梦未还。
省曹祇有西曹要，官府无如宪府严。国论于今须汲直，人才自昔畏由兼。斧斤准拟栋梁得，尘土吁嗟圭璧淹。万事调和归适可，诸公闻望在梅盐。
射策熙宁第二人，十年青绶困京尘。声名未误如椽笔，宠辱何疑是梦身。壮志自能探虎穴，危言更看逆龙鳞。美才何但膺门客，观国今时正利宾。
马蹄容易去吾东，行李纷纷计已匆。还使寸肠随夜月，不知一泪落春风。双飞露草看原鹡，独宿云溪念塞鸿。更约藏舟今日饮，百壶清笑慰飘蓬。
饥渴相期侍板舆，途中千万数脂车。浮生本自云无定，白发新来雪不如。原上脊令知望汝，洲前鹦鹉看题书。愁肠日有平安信，祇问江头双鲤鱼。
襄阳曾赋赠行诗，邂逅扁舟得所期。胜迹好寻梅福宅，真游稍记习家池。郢中白雪今谁和，汉上仙槎恰是时。冰酒直须多准备，寄声先报主人知。
日月其除如掷梭，老来衰疾转添多。苦心不祇荼毒似，短发无如霜雪何。毕竟行藏浑有定，寻常聚散亦非它。欲知日暮相思意，牛首山前湖水波。
泛泛公舟何所之，江湖不似月相随。关西夫子吾所畏，河上丈人今所思。蓬发白如相别日，菊花黄似去年时。看花欲饮竟无味，不是贫家缺酒卮。
看山更饱更无厌，野色虽寒亦不嫌。风作浪头高突兀，云埋雨脚细廉纤。一双远岸钓鱼艇，三尺近村沽酒帘。海上浮舟忆彭蠡，门前栽柳旧陶潜。
南方有国号清凉，人好禽鱼性亦良。在藻日分香积饭，衔花时绕浄明床。濠梁孰谓安知乐，大泽吾能不乱行。但得养鱼如养己，相濡仍不似相忘。
白首扁舟西复东，沧江时对百花丛。山光缥缈云霄外，水汽溟蒙烟霭中。似酒鹅儿随暮雨，于飞燕子语春风。一杯欲饮终无绪，想望邻家鹤发翁。
江湖日夜著东流，水上乾坤一点浮。隔浦云山随客步，近村花竹慰人愁。同舟自有林宗在，结社还须惠远游。酒兴正酣归更懒，坐看凉月上沧洲。
遍弥川泽压冈峦，万室清明更可观。麦上早春谁漏泄，梅边穷腊自凋残。阴阳顺适天时好，高下均平地泽宽。岁岁丰登今以始，都人切勿怨祁寒。
九衢尘土暴秋阳，宫殿深沉早自凉。庭柏染霜千丈碧，篱花著雨一番黄。天边河汉波澜阔，海上蓬莱日月光。文物岂惟淹汉魏，太平久矣四三皇。
日夜风前听好音，书来一读一伤心。泪摇眼尾催花发，愁结眉头见雪侵。秋径自栽彭泽菊，夜堂时奏武城琴。事多不废看书否，白首知君惜寸阴。
二月同舟出宋都，转头即是十年余。可怜老大犹为客，莫怪寻常不作书。蜡屐阮孚人不会，鲈鱼张翰子何如。寄声莫污清风地，留与先生作隠居。
四十青衫似老翁，作官不似作诗工。身追鸿鹄云霄外，手缚鲸鲵波浪中。俊敏今非无李白，沉深古自有扬雄。和声直可奏宗庙，叹息无人知爨桐。
太学声名二十年，词场少以一当千。王良仅可使执辔，祖逖岂容争着鞭。文字莫愁蒙醤瓿，功名欲看勒燕然。故人相见如相问，为说萧条雪满颠。
一过西城首一回，经年欲往限尘埃。蔷薇露湿春犹在，杨柳烟深晓未开。雨后波光浮渤澥，云中山色隠蓬莱。与君驰马竞东北，也道曾来池上来。
早日清明气郁葱，翠舆朝出建章宫。光回鹭羽云霄外，翠滴荷衣雨露中。苦爱平心似崔郾，预愁启事愧山公。酬诗自笑才悭涩，不似清微长养风。
濯濯威灵赫赫光，天颜咫尺在岩廊。图功未肯兄三古，较艺何嫌弟寸长。鼓舞雷风驰汉诏，昭回云汉见尧章。酒樽更有论文乐，一笑令人万事忘。
天上九重开禁闼，云间千步见修廊。仙源水近漂花急，化国人闲爱日长。较艺过旬窥锦绣，赋诗终日听韶章。时沾好赐终何报，自许余忠老未忘。
龙渊虎穴少穷探，老大生涯一剑镡。曲沼鸳鸯多白发，雕笼鹦鹉久青衫。能知令尹三无愠，正似嵇康七不堪。见说明朝好天色，鹏程从此稳图南。
短衣瘦马去从军，辛苦知君祇为贫。丝绶戏拈五两去，桂华志取一枝春。持书关内大丞相，寄语渭滨贤主人。种种别时双鬓发，萧条今日总如银。
十年场屋饱声名，落笔从容一坐倾。余泽未能沾万物，绪言聊复启诸生。青衫簿领当时态，白首诗书足义荣。得失已知君不恤，春风谈笑入边城。
漫漫平湖十里赊，南州今作画图夸。波澜雨过鱼儿出，草木春归荔子花。山近冷光摇几席，地平余润入桑麻。使君恩德还如水，长满罗浮十万家。
仙阁玲珑高出云，画桥缥缈浄无尘。满分江海千年润，平占蓬瀛十里春。照浦𧏖珠应自复，随舟鸥鸟会相亲。使君爱物能如此，闾巷当时合借恂。
故人气分比松筠，凌雨霜风转更新。暇日莫辞三斗酒，浮云便是百年身。今来古往祇如此，弟唱兄酬莫厌频。雪霁拥炉须酩酊，月明分手更逡巡。
当年置酒岘山亭，公作新诗我载赓。疾病尚怜忧似醉，文章还看美如英。伤哉无复老莱戏，久矣不闻韶乐声。饥鹄欲飞嗟已老，谬烦江汉借修程。
尘事如毛日日生，故园久拟问归程。飞鹏怒薄扶摇上，病骥饥寻巀嵲行。绿野尽头迷汉水，白云深处是樊城。私怀借问何其似，祇看摇摇车上旌。
未忍田间老此生，衰迟已觉怯修程。频频彼似鸒斯党，踽踽吾非杕杜行。云影昼迷芝岭路，水声夜到凤林城。仆夫不见人忧思，未晓匆匆已抗旌。
山边置酒水边行，鱼鸟于人各有情。终世果能著几屐，此时聊可濯吾缨。启期拍手夸三乐，渔父张颐笑独清。四海一舟归未得，低徊长恐负平生。
南头如送北头迎，祇有溪山不世情。少日激昂投耒耜，老年辛苦畏簪缨。长松根脚龙蛇蛰，老鹤精神玉雪清。会得无生浑自足，还容款曲问长生。
昨日南阳今淅川，驰驱不敢恨华颠。久披褐布是居士，时着斑衣犹少年。系屧记寻幽径竹，泛舟忆近碧池莲。笑君与我浑相似，目病鳏鳏夜不眠。
经时山川浪跋履，半夜衣裳时倒颠。尘土最能催白首，风波祇会送流年。寂寥彭泽门栽柳，萧洒东林社结莲。语及故乡归未得，看云步月欲忘眠。
昊天旋日照宸忧，灵雨崇朝遍舜州。云起山川初一点，水倾河汉欲交流。欢愉散入舆人诵，润泽浑供万物求。遥想玉山禾粒熟，来仪还见凤凰秋。
盛德无烦百姓忧，分明灵贶厚齐州。精神散接诸天远，润泽横随四海流。玉色晬温知有喜，渊衷澄寂本无求。史官屡得丰年事，还记熙宁第十秋。
万国承平道更尊，君王取士夙临轩。雕虫立废贾马赋，发策跂闻晁董言。兰艾同荣春霭霭，鱼龙欲化海浑浑。风流想见东华路，夹道传呼看状元。
衰病从来饭亦慵，不堪锁宿似南宫。夜凉月满重帘外，春雨花开一梦中。轩陛直言尊董氏，朝廷故事问胡公。文章久怪无新语，议论初欣有古风。
大府池台能近郭，邻家花木巧当颜。丛篁著雨初成径，巨石浮烟恰是山。御气即能驰碧落，战文谁敢敌黄间。乐天自得三无愠，易地何殊五不还。
先生亡子众推贤，号慕今犹似恸颜。西竺尝言空是色，南华亦笑泽藏山。由来世事无穷处，毕竟人生在几间。看着江流长泛泛，可言逝水不知还。
日华苒苒在波澜，水色依依照面颜。汉上仙槎浮八月，海中金阙隠三山。芙蓉开席成阴处，杨柳维舟倒影间。景物向人情不浅，频将风月送公还。
清香一炷意超然，万事无缘更动颜。野鸟衔花来丈室，烟萝招月出遥山。居方不碍游方内，住世还如出世间。却笑晚年贪著事，野边湖外夜忘还。
南阳五月饱偷安，报政无闻祇汗颜。平日髠钳盈狴犴，丰年盗贼出丘山。簿书细碎晨昏事，弦诵寂寥庠序间。但见颍川多凤集，仍知合浦有珠还。
岂有微功答谬恩，尚思荣禄慰慈颜。心诚似水知宗海，事责如蚊欲负山。资性仅同中以下，行能未及二之间。木桃每屈言为赠，祇恐琼瑶未足还。
南阳虽好远江干，襄沔归来失病颜。雨霁远浮清汉水，云归深见上方山。伤心蜀主君臣际，回首庞公父子间。薄暮楼头待明月，笛声时见钓舟还。
起照青铜已鬓斑，早衰不似旧容颜。尘埃苒苒行其野，霜雪纷纷陟彼山。稍忆辍耕栖垅上，不堪待罪久行间。阳台自笑云无定，华表应疑鹤未还。
风雨先催十月寒，顾瞻言迈祇悲颜。二天旧泽流淮水，五色新文照楚山。我病欲归虏使重，君行合在侍臣间。颍川莫厌次公去，宣室方思贾谊还。
剪彩微茫比丝发，雕金焜晃映蝉貂。鹓鸾破晓趋丹禁，雨露迎春下九霄。花映上尊非索寞，雪侵余鬓自萧条。读书终日不知味，恰似在齐闻舜韶。
千载风云庆一逢，枯荣相望百年中。雪霜松桧材先老，泥土骅骝路未通。颜子奚惭一箪食，阮生不是哭途穷。春游取次吟花药，枉负灯窗翰墨功。
日暮相忘城上亭，云深祇见数峰青。傅岩可独为霖雨，荀里还归聚德星。汉水溯风增浩荡，兰花着雨长芳馨。啸吟久不过诸葛，丰度今谁似九龄。
恰是酴醾初盛时，清香终日在尘衣。参差正对金沙拆，散漫更为蝴蝶飞。日暖绿云长暗淡，春深白雪更霏微。急来相就花前醉，看尽此花春欲归。
数竿严濑钓鱼纶，一幅渊明漉酒巾。天上旧传公子贵，汉阴今见丈人真。登山临水能胥宇，问舍求田待卜邻。欲作独清无已甚，时将数字寄埃尘。
夫子声名二十年，尘埃叹息欲华颠。相如旧有凌云赋，靖节今无种秫田。南国寂寥归见雁，北风悲壮屡闻蝉。思量世事真如幻，合置穷愁顿酒边。
已矣斯人不可从，风流今见一亭中。云藏洲渚秋长碧，日在波澜晚更红。旱岁会为岩际雨，贪夫亦畏海濒风。于今未见如公比，叹息陈蕃榻亦空。
有客寄诗南雍州，清新全占岘山秋。官名便据非常宠，文学元居第一流。云近蛟龙朝丈室，夜寒星月宿重楼。知公有勇断鳌足，到彼不须骑虎头。
忆留铁瓮城经夏，却泛金山寺看秋。钟梵去随沧海远，楼台低涌大江流。波澜隠约开龙国，烟雾分明见蜃楼。他日上方容听法，不应疑我皱眉头。
神仙苒苒在蓬壶，更得诗来慰索居。天上楼台开佛国，日边香火读天书。篮舆独往公今尔，蜡屐他时我亦如。彼是此非无足问，悠悠同是一空虚。
我征徂西今复东，分明身世如飘蓬。岁华便是百年半，日气恰当三伏中。山谷无情频送雨，园林何事急招风。浮生所遇皆知分，未用纷纷论色空。
片帆逆水过溪山，吾贱能谙世路难。小雨作云迷涧谷，急风吹雪上波澜。草根已定春来意，梅蕊犹含腊后寒。渐老岂能支道路，扁舟欲去老渔竿。
离筵冰冻樽中酒，行路雪沾身上衣。游子思乡梦先到，老人惜别涕交挥。昔年终军弃𦈡去，今日买臣怀绶归。昼绣奚为公不乐，祇应愁见白云飞。
枉费山公席上珍，看书转忆笑言亲。旧时香积厨中饭，新得金莲社里人。传语簿书聊借日，寄声风雨莫催春。须容饱饫先生馔，可便闲防异姓宾。
昔年相见蜀山隈，落落知君匪众材。白发今时俱老大，青山何日盍归来。烟尘草草驰军檄，风雨匆匆把酒杯。万事欲言终不尽，诗成凄怆有余哀。
湖山高下绿参差，目断东流此一时。日久不闻鸿雁信，春来初见棠棣诗。草根二月蒌蒿熟，沙外数家杨柳垂。恰是去年相送处，酒樽还忆数追随。
正直多疑势易孤，官情时态近何如。应知秋后无穷事，未得冬来第一书。忆汝愁闻洞庭雁，作诗欲寄武昌鱼。江湖此别何其久，日月居诸又岁除。
北行未始过陈桥，仗节今朝使大辽。寒日拥云初漠漠，急风招雪晚萧萧。江湖梦寐时之楚，象魏精诚日望尧。孤驿夜深谁可语，青灯黄卷慰无聊。
将军百战死嵚岑，祠庙岩岩古到今。万里胡人犹破胆，百年壮士独伤心。遗灵半夜雨如雹，余恨长时日为阴。驿舍怆怀心欲碎，不须更听鼓鼙音。
雪余天色更清明，野店忽闻鸡一声。地里山川从禹画，人情风俗近燕京。渔阳父老尚垂涕，燕颔将军谁请缨。容覆不分南与北，方知圣德与天平。
今年至日是今朝，日影方长路更遥。霜雪辛勤白榆塞，鹓鸿怅望紫宸朝。阴冥丘壑云长暗，阳触渊泉冻欲销。欲问春来消息近，几多垂柳在溪桥。
四海承平正右文，君王昨日幸成均。三千缝掖星辰拱，十二旗常日月新。万里去持山国节，六龙阻望属车尘。上心直欲窥尧禹，咫尺谁能席上珍。
天寒不归汝安否，日暮有怀如此何。丈室全如在林壑，重云漫不见星河。高风侧听雝雝雁，濡露长悲蓼蓼莪。不是不知诗废事，相思不寐自成歌。
池水人言是雁池，池边兀坐久忘归。蓬瀛仙子红莲出，湖海幽人白鹭飞。杨柳垂阴留客佩，沧浪泼翠点人衣。故园一别头今白，目断江边旧钓矶。
上下鸡笼牛口滩，滩头濯濯雨声寒。气蒸晓日云无间，波漾春风雪未干。落絮并花浮远水，飞鸥随鹭落惊湍。扁舟稳泛沧浪远，珍重严陵一钓竿。
供佛堂中香积饭，度人门外白牛车。参禅长老或雪涕，说法虚空时雨花。灵鹫御风朝海渎，飞翚撒水抗烟霞。老师住处即安乐，祇恐卧龙生叹嗟。
贷粟监河公自贫，蔬菹投我觉情亲。不须乞饭去香积，谁会献芹如野人。维笋及蒲全似古，式歌且舞恰当春。投闲即拟同公醉，莫道无鱼可及宾。
东湖九日水如冰，画舫还寻孺子亭。雨后断云归冉冉，天寒孤雁去冥冥。兰苕散漫池塘远，松竹参差岛屿青。贪惜上恩归未得，自怜双鬓欲垂星。
山谷生云作风雨，楼台映日贴烟霞。危峰熊耳倍千丈，废堞虎遥今数家。野外小桥丹作水，潭边仙菊雪开花。隆寒大热三经涉，世事催人早鬓华。
彭城事事似南都，顷岁曾分刺史符。吏治甚惭前有召，民谣更愧昔无襦。最思凤沼凤凰集，还见雁池鸿雁孤。万事我今无一乐，扁舟归梦满江湖。
玉色诸儿馥若兰，彩衣想见日承颜。尘缨远濯沧浪水，燕几深居畏垒山。俗眼漫讥身察察，人情方喜知闲闲。夕阳归兴随飞鸟，真意无人语此还。
平湖三月水犹寒，霜鉴冰壶照玉颜。柳暗何如江上路，云深不碍海中山。春风凫雁窥青琐，晚日波涛在白间。景物会招山简醉，时时倒着接䍠还。
篇章芜漫不中看，误得先生一解颜。明月何为投暗室，阳春不意在穷山。平时借以齿牙论，今日见之眉睫间。自笑鸤鸠为计拙，谁知鸿雁及时还。
叠石栽花作小园，庭柯顾盼足怡颜。尽捐势利随流水，多占声名似泰山。细雨凫雏浮水际，微风燕子语梁间。竹冠筇杖篮舆好，认得公从湖上还。
逍遥今是地行仙，无事全胜药驻颜。早岁风流都翰苑，他时文字出名山。修竿养竹千余亩，小屋诛茅八九间。颍水可怜归未得，不如云鹤会飞还。
丛条润泽无瞋胆，芳杜将迎失厚颜。陶令葛巾曾漉酒，谢公蜡屐惯寻山。观鱼恰似濠梁上，结宇浑如冈曲间。楚醴满觞知意惬，胡香细炷觉神还。
水涉山行歧路长，思亲一夜鬓毛霜。纷纷枝上慈乌宿，肃肃云中鸿雁行。活计一行随梦幻，生涯好去老耕桑。知君合续南陔赋，万里因风数寄将。
复岭重冈烟霭深，晚年多病觉难任。他乡一日如三岁，远路家书抵万金。流水可怜君未息，白云谁似尔无心。天寒日暮双飞鸟，寂寂归栖只旧林。
尘土无人慰病怀，篇章一见觉心开。风高昨夜冥鸿去，水涩何时画鹢来。天上旧传公子贵，江东还见步兵才。老成合有言为赠，倚马相望故凤台。
岩石沧洲一水涯，画船几夜宿芦花。芭蕉山谷灵峰寺，龟鹤池塘梅福家。今日岂应无白雪，当时亦未见皇华。兵厨且善为冰酒，当为公浮八月槎。
驱马悠悠何所之，岘山南去习家池。莲花可爱肌如雪，鸥鸟何为鬓亦丝。一叶林头秋到处，片云溪上雨来时。公方紫绶金章贵，可要山公白接䍠。
孤城纵目尽南东，山转溪回翠且重。云际静浮滨汉水，林端清送上方钟。今时汉北无雏凤，当日襄南有卧龙。万事废兴无足问，登临吾乐正从容。
我辰邂逅得朱明，一离阴邪一点生。蓬矢尚存随薄宦，龙驹已老怯修程。鬓毛久似安仁白，神气初惭卫玠清。南郭丈人慈爱并，远分珠玉助光荣。
谷国有亭溪水边，税车安寝不无缘。芰荷苒苒双飞鸟，芦苇深深一钓船。故国寄声无去雁，他乡催泪有啼蝉。江山亦为行人动，六月寒风正凛然。
凤林清淑郁扶舆，五马当年数驻车。故老作歌今未已，大贤为政法何如。二碑岘首窥余烈，一纸荆州得近书。缩项槎头知未羡，龙州闻说更多鱼。
可怜平生不堪处，未有一朝无病时。患难寻常心欲折，尘埃四十发如丝。倦游司马多闻友，现病维摩大导师。筋力尚堪游乐在，不应空废百花期。
离群已是四年秋，昔是少年今白头。旧日雁池应好在，多情睢水会东流。更贫尚有箪瓢在，已见谁能度数求。三径渊明多种菊，五湖范蠡有归舟。
自笑肩舆钝似椎，不如马足快如鵻。驱驰祇似江西日，懒病全非年少时。熟睡疑空浄石室，沈思若下董生帷。道途不独输公敏，凡事相方总较迟。
平林十里看深秋，疏影横斜翠欲流。日晚小舟维别浦，天寒飞鸟浴沧洲。傍山畦径村村远，近水轩楹事事幽。欲赋祇惭非太白，酒卮独觊一朝酬。
平湖如鉴见寒林，谁作高亭据静深。到海水源终有本，从龙云影自无心。芰荷一片随幽赏，㶉𫛶双飞近醉吟。顾我倦游归欲早，寒门独觊数窥临。
万竹娟娟一径开，禅师当日为谁栽。本支间出为龙去，秀实长留待凤来。挥袂好风能应接，杖藜栖鸟误惊猜。公游岂得如嵇阮，禁省方归治剧材。
不到匡庐今几年，幽亭纵目意茫然。苍颜想像重湖外，翠色参差落照前。润泽为霖功及物，坚高作柱势参天。使君笔墨真能赋，不必须凭绘画传。
逸老初开池上亭，使君钟鼓乐新成。宝林自有湖山助，定水何曾风浪生。雨过淡云迷岛屿，日长幽鸟下檐楹。扁舟远泛沧浪碧，可避时人笑独清。
冈陵盘泊土湖深，蛟蜃伏藏山鸟吟。大雪埋云冬寂寞，乔松夹竹昼阴森。百年身逐无涯智，万斛愁中方寸心。昨日汝诗催泪落，暴添溪水两三寻。
远远平山浅浅溪，人家栽竹当藩篱。雪霜尽腊青如昨，风月乘春绿更滋。淡薄冷光浮莽苍，招摇清影落涟漪。故园所富今几顷，会有归来筑隠时。
风雨登危奚壮哉，见书三赋彼崔嵬。细缘狗脊仆肩病，曲转羊肠车辙摧。晨鹊卜知书信到，夜星占见使华来。爱君最识思亲意，取次枯肠夜九回。
安稳青云喜得舆，寂寥穷巷忆回车。灌畦搰搰知同病，游刃恢恢想自如。暇日会驰千里驾，好风时寄一行书。爱公有似能鸣雁，顾我还同喣湿鱼。
全家归住白云中，旧地新成半亩宫。簇簇要添垂柏翠，纷纷已出小花红。自知北海恩怀厚，况是东邻路迳通。到得落成应不负，携壶先约醉春风。
小林幽径自春华，不似城头望处佳。山色倚云千万里，蓬门穿水两三家。声闻翠筿纷纷叶，香落寒梅细细花。更上幽亭望南北，欲随幽鸟到天涯。
诗句亲题慰下僚，清心洗尽渴心焦。云移星月来幽隠，风转英茎下寂寥。肝胆尘生知几日，齿牙病久起今朝。篇章尽出樵苏鄙，不识鳌宫路径遥。
日就妻孥问药囊，镜中自笑鬓毛苍。诗编欲乞闲方记，茶面亲题病未尝。饮量无涯倾北海，风情不薄念东阳。终篇未尽相望意，洗耳风前迟报章。
郁郁胸怀百未伸，道途容易学参辰。桂科今日须吾子，鼎食当时况所亲。景物依依吟晓色，讴谣细细问途人。春风写寄南淮地，萧洒文章自细陈。
子夏今为河上居，诸生从此望夷涂。圣贤事业长难合，仁义生涯未至迂。盛德固能苏弊俗，明时安忍作潜夫。鞭驽欲副新诗念，争奈曾参性质愚。
常因多病泣途穷，性命于今亦少通。贵贱固宜常厥德，死生岂足动吾中。游心自有诗书学，扶病须凭药石功。否剥亦留归泰复，天时安得久屯蒙。
旅人汲汲赴前程，奔走川途不暂停。踪迹无如今困蹇，才谋不似旧精灵。雍容可羡云中雁，浩荡来随水面萍。富贵功名皆外物，艰难险阻亦须经。
未得临流一醉观，江山应是怨无端。苦吟夜月横诗笔，烂醉秋风把钓竿。溪濑最宜霜后听，峰峦曾向雨中看。输君瞬息穷千里，苒苒羁怀几万般。
鲸鹏未得遂南飞，翻学鹪鹩寄一枝。翠石碧泉无尽处，冷蛩鸣雁不胜悲。驱除穷困知何计，收拾功名竟几时。穹昊不言难遽问，性情无奈祇吟诗。
云影冥蒙雨细飘，风传秋意又经宵。苍溪岸侧千峰翠，高树枝头一叶凋。病久亦伤光景速，起来尤爱暑威销。徐徐步向亭中立，逸兴飘浮酒气骄。
晓日新晴三月天，征途令我一凄然。谋身独愧声名浅，得地安辞道里千。匹马荒山嗟困矣，扁舟浊水喜安然。桐庐虽远今伊迩，魂梦先归绛帐前。
常愿从君授古书，血诚沥尽更无余。漂流岂意来深野，系滞无由后从车。踪迹浸违南郡帐，梦魂长绕武侯庐。仁人有意收庸贱，时寄声音一起予。
性质迂回趣向卑，此身敢望圣门归。趋时已愧雕虫陋，学古还忧画虎非。材近蓬蒿难自立，目无松柏竟谁依。重嗟踪迹匏瓜系，翻羡苍蝇附尾飞。
平时祇畏才无敌，今日方知器有余。一第已多新宦况，潜思犹入旧田庐。凤凰固合栖阿阁，骐骥谁令驾鼓车。千里青云今至矣，愿倾深画尽传予。
淹延未得共山居，愁积胸肠万斛余。致远自伤无巨翮，临危谁肯借安车。油幢金印男儿事，碧水青山隠者庐。穷达计谋今已决，故人天际亦思予。
步入松筠水石间，回眸方觉世途难。蒙茸草色萦行径，凌乱花阴覆钓湾。暇日还能邀我醉，清时未肯纵君闲。烹鲜酌酒且行乐，北圃春容今又残。
焦心犹觊就功名，痛惜长为疢疾婴。欲起病躯思扁鹊，未知穷命问君平。道途辽邈何由及，田壤萧条不复耕。好学岂能几亚圣，受经从此愧丘明。
世俗无轻好遁讥，先生岂是爱山扉。圣人固重潜龙诫，君子安为即鹿非。白水会来朝草径，红尘不敢傍麻衣。金舆应有商岩梦，即听东南一诏飞。
吾材未及明时用，来傍师门静养蒙。多病因知妨力学，潜思犹是觊成功。松心并老凝寒后，玉色相看烈火中。天意欲令更患难，诗辞何必议穷通。
碧水青山一万寻，不量无力强登临。辛勤亦觊功名就，痛惜长为疾患侵。憔悴已成今日态，英豪不复旧时心。归期未遂家千里，空对秋风泪满襟。
零雨其蒙春始和，明星有烂夜如何。笙篁故与风声远，灯火疑添月色多。渐老自能忘世味，欲明更起看天河。定留太一青藜照，愿寄荆人白雪歌。
立节秉心诚与俱，至诚少日慕颜徒。荣名及祖亲仍与，盛事超今古亦无。番国山川元润泽，吴园鱼鸟亦驩虞。冰翁星使诗酬唱，在昔尝闻德不孤。
拥旜昔过赵州关，剖竹今邻四祖山。问法几生成密记，焚香曷月礼慈颜。知天稍似三无愠，易地何如五不还。邂逅晦堂聊寄意，而今事事祇如闲。
瘦马扁舟迹已勤，三乡行尽独伤神。湖边围涨鱼龙富，野外田干燕雀贫。岂有异能裨此理，试留余泽遗斯民。东南步武丰凶别，却笑天心似未均。
忠义文章见一门，风流窃喜得诸孙。古人事业非无意，天下几微定有言。寒鬭雪霜松老大，高飞霄汉凤腾轩。治功今日俱无补，尘土相看畏素飧。
游从邂逅值王孙，万事无穷寄一真。倾盖异时心似旧，望尘今日味如新。清风遂别江山晓，润泽空余草木春。欲寄赠言终少取，独为瞻慕共斯民。
野寺幽幽隠翠岚，山川形势尽东南。吟随野竹吾怀惬，醉啜溪泉此意堪。乐事难并真可惜，登高能赋亦曾谙。游从欲尽林间胜，雨气浑浑满古潭。
雨湿路岐泥滑滑，风吹江海水茫茫。壮心弦直值吾道，孤宦蓬飞各异乡。诗句好吟江上碧，酒卮已负菊边香。丰年谁及农家乐，老稚驩讴自涤场。
十年翰墨共萤窗，万里忧勤鬓欲桩。薄宦鹿埃寄南国，归心日夜度重江。春风喜咏棠阴秀，夜月愁看雁影双。病眼相望劳不彻，书来聊得此心降。
𫛛鹊曾将喜信来，奇祥昨夜出珠胎。一枝始得龙孙贵，万里看成骥子材。道路笑临诗首首，庭帏欢上酒杯杯。风吹消息归江国，老稚应须眼为开。
去马惊尘犯客襟，喜看云影聚轻阴。雁飞浅草风声疾，蚁鬭枯梨雨意深。亭外见山输独啸，林边上马强清吟。一声误认齐蝉晚，叫起肥陵夜夜心。
暑热炎炎起道途，霆雷一阵出山隅。雨吹细点沾须鬓，风卷轻寒上发肤。但使田畴终润泽，敢言车马久泥涂。天时信有丰年意，笑语轻便共野夫。
薄晚迟留问旧山，尘埃敢意紫金丹。云生石眼千年润，风出云稍五月寒。下蔡涂泥沾马足，长淮风浪触渔竿。八公更有威灵在，簿领应须笑贱官。
晴云扶日上昭阳，翠辇鸣鞭下建章。化国楼台天半际，瀛洲殿阁水中央。鱼游自并龟龙国，花气浑如薝卜香。拟学华封人作颂，千秋万岁奉君王。
琉璃宫殿云深处，锦绣池堂雨过时。鱼跃定名千岁鲤，花开多是万年枝。恩流河汉波澜阔，春在蓬瀛日月迟。三十余年无此会，今朝会见柏梁诗。
孔雀横斜宝扇回，雕龙浮动翠舆来。鱼知迎日争先跃，花会留春独后开。法部方将九成乐，侍臣迭送万年杯。太平恰似唐虞际，臣主从容赋起哉。
翠跸雕舆下未央，禁林春色秀天芳。帝居便是蓬莱胜，花气浑如薝卜香。五色灵池鱼拨剌，九苞阿阁凤徊翔。神仙世界光阴别，比着人间一倍长。
日暖鱼游百子池，雨余花折万年枝。微风静觉丝缗远，暖日徐看淑景移。九奏高张洞庭乐，七言遍赋柏梁诗。吁俞不忘几微戒，恰似唐尧虞舜时。
甘雨祈祈兆岁丰，君王暇豫与人同。晴阳鱼跃烟涛外，暖日花开锦绣中。更有灵龟千岁绿，仍多陈粟万仓红。便知岂乐歌颁首，不比飞扬赋大风。
百子池塘春复还，五云楼阁晓犹寒。蛟龙影上黄金辇，锦绣香浮白玉盘。宿蘂万包开雨露，修鳞五色跃波澜。太平既醉恩无报，白首侵寻畏素餐。
槛外幽花暖欲然，池边弱柳困初眠。风晴鶑戏长杨日，水浄鱼游太液天。玉斝酒深浮湛露，宝炉香聚引长烟。云章光绝无能继，但颂南山亿万年。
霁色苍茫杳蔼中，玉舆朝出大明宫。修鳞戏跃神池日，宿蕊争开禁籞风。韶乐大恩流动植，灵台余泽入鱼虫。龙光所被何其厚，欲报惭无尺寸功。
九重殿阁五云中，闲暇君臣燕乐同。芳卉便成金色界，游鳞如在水晶宫。承云乐见太平象，湛露诗成王者风。从幸甘泉能献赋，愧无人可似扬雄。
红尘万里困征鞍，喜向幽亭一倚栏。日夜水声趋涧曲，西南山色上云端。窗横古木秋阴老，槛逼苍崖雨气寒。搜尽肺肠吟不竟，欲君亲置画图看。
早日苍茫杳霭中，绣衣彩旆照花骢。路从古汴聊分北，家在琅琊更近东。大野晓行千嶂月，长河朝济一帆风。赐环不独邦人愿，名字从来重两宫。
山川不见石泉城，风日摇摇想旆旌。𬸚𬸦老寻丹穴宿，骅骝饥上赤霄行。隆冬霜雪伤萍泛，末路埃尘忆盖倾。父老祇知荣衣绣，乡人未会贵登瀛。
山谷冥冥多雪霜，人情随处不悲凉。彩衣公独有老母，乔木我今思故乡。行酒赋诗不忍别，登高临远便相望。故乡虽好莫留滞，日月其除行路长。
少时惜别惟男女，老大相思味尤苦。时节愁深聚作云，道途泪落纷如雨。梦魂章水去无时，书信蒲山来有数。几时与汝归去来，彩服相看老农圃。
爱山终日在山巅，山径迟留几屐穿。涧水曲流随步屧，炉香深处作云烟。峨峨健马横岩石，漠漠苍龙宿旧渊。为语琵琶洲上路，几时容我系归船。
杖屦徜徉信所之，偶逢佳致即忘归。舟帷不系东西去，云似无心在处飞。岁月漫能催我老，江山可复与人违。一廛未足南陔志，静笑浮生事事非。
行路萧条伤客心，黄云不动祇阴阴。天寒独鹤飞平泽，日暮慈鸦归故林。鳞翼不将一字至，雪霜莫怪二毛侵。拥炉更饮钟陵酒，抱膝漫为梁甫吟。
晚年相遇更堂堂，祇似当时鄱水阳。物论固非低阀阅，家声元自满湖湘。风回獠俗归陶冶，囊括蛮州入井疆。使指质成非有用，赠言虚自辱圭璋。
菩萨化成瑶象车，超腾倏忽到云居。提携满钵雕胡饭，供养一箪明月珠。称我姓名日专甲，问师安否近何如。即今无病无言说，还有人能致问无。
一水相忘复此时，世情岂故与人违。江湖雨涨潜鳞去，霄汉云深画鹢飞。晓月正思公共载，春风好与我同归。别来道味知何似，丹灶黄芽想更肥。
事与心违即挂冠，逍遥芝术长童颜。黄金晚去云中阙，员峤深游海上山。平日以身当国论，老年将梦比人间。文章气力终豪健，四韵诗来倚马还。
闻说当年鹓鹭班，谏书无数慰龙颜。水横颍首归新第，云断峨眉忆旧山。漫有新诗名海内，曾闻雅乐献河间。西湖今日春应好，想见扁舟载月还。
邮亭车马日纷纷，可遂尘埃老此身。燕子恰如曾宿客，雁奴犹是未归人。晚云明灭初收雨，朝日阴晴拟放春。花木一时浑自好，寄声华发莫争新。
天晴日驭去迟迟，恰是春风中半时。柳色笑花须似锦，雨声欺雪故如丝。迁乔他日吾求友，发药明朝汝得师。乐事信知人不及，异乡同有拜亲期。
牙弦不愿世人知，末路论心有子期。万物参差为我与，三人邂逅得吾师。更贫未乏扬雄宅，已会谁悲墨子丝。欲说本来时节事，直须会得未来时。
莫言法法与尘尘，祇论而今见在身。婆子台山能护物，厮儿临济最疑人。阿那含果多生叶，优钵罗花别样春。须认铁牛楼上语，一回几看一回新。
长年骑马走风尘，扰扰犹知梦幻身。野柳最怜青绶客，山桃莫笑白髭人。照溪七里亭边晚，近郭百花洲上春。捉麈即从君道旧，浮蛆更许我尝新。
红尘投老倦征鞍，梦寐清规祇厚颜。论德每疑观大水，言诗曾赋仰高山。退之自处轲雄后，甫也当居扬马间。知止旧风衰久矣，只今须合为公还。
酒榼棋枰足燕闲，市朝愁复抗尘颜。曾非学道随东鲁，可怕移文累北山。花烛园林春半际，烟波亭榭水中间。篮舆想见公游处，颍水何时听我还。
孔门弟子数三千，用舍行藏独与颜。委曲百川终至海，辛勤一篑欲为山。是非扰扰俱身外，生死悠悠亦梦间。漫爱隠居多气味，扁舟今欲与公还。
锦江蟠泊落云端，秀气全分在尔颜。少日大鹏飞北海，清时片玉出昆山。心存魏阙安危际，名在丹台伯仲间。昨夜泸渝初奏捷，巅崖谁为勒铭还。
蜀山想见去程兼，满眼春风别兴添。光动酒船浮玉雪，味调羹鼎足梅盐。竹枝堕影低垂砌，花叶吹香细入帘。更欲稍留山简醉，应须少霁弱翁严。
鼎食参差海陆兼，炉烟浮动麝兰添。纷纷不及同朝饮，草草犹能共暮盐。最爱梅香频倚槛，欲留槐影更褰帘。驿途即折垂杨别，酒令毋嫌细柳严。
银鱼朱绂彩衣兼，稍觉公行气象添。白水长时云似雾，青泥三月雪如盐。诗成曷日传邮置，书就他时奏陛帘。更为朝廷问幽仄，人材岂遂乏杨严。
莫笑长官权势轻，所怀端可及生灵。勤忧每见朝尝胆，劝恤遥知夜戴星。礼节但能坚玉石，清名亦合上丹青。饯行欲以言箴赠，留作君家座右铭。
宛转平林十里开，天晴更喜少风埃。桃花笑摘篱边菊，竹叶惭无马上杯。更欲看君横奋迅，不应如我久低徊。闾阎蛰蛰忧昏垫，侧耳乘骢御史来。
文场俱是出群雄，曾颂鸿毛遇顺风。稍记螭头初赐第，渐惊鹤发欲成翁。老年翰墨才仍敌，故国溪山路更同。存殁感怀浑梦寐，会须推付酒樽中。
曲岸沧洲一水涯，轻舟欲访戴逵家。城隅寂淡梧桐月，溪岸萧骚芦苇花。润泽便知年事足，清明更爱晓晴佳。园林已有春来信，笑看浮生鬓欲华。
同云漫不见津涯，雪雾参差似一家。辛苦宋人成楮叶，殷勤驿使寄梅花。润沾南亩从横阔，寒助西山晓夕佳。三白更同千乘喜，屡丰吾亦有光华。
寂寂不闻车马声，泥途无亦畏逢迎。引觞自放连朝醉，挥麈遥思一座倾。傅野好为三日雨，杜陵莫醉百忧行。西南俱说催征辔，却愿双轮四角生。
曲曲幽林远远山，归与谁得似公安。定为五柳先生传，应笑三年博士官。上国尘沙随马棰，长溪风浪属渔竿。秋风喜得音声到，起对青灯子细看。
有客迟留瘴海边，白头想见欲潸然。淹留每笑犹千里，芘藾遥知有二天。行听伏波平岭峤，已闻下濑济楼船。几时幽谷灵芝路，水石相看稳昼眠。
万室喁喁望已深，临流不敢重分襟。闾阎早觉春风到，岩谷遥思昼日临。制御古非无至策，爱调人自有良心。笑言已得公才敏，侧耳风前听好音。
仕宦悠悠今几年，初分一邑走江边。凤飞远水颠崖地，鹤唳清霜皓月天。潇洒渊明多种秫，从容子贱数鸣弦。秋风坐看车辕速，一梦归争鸟翼先。
我贱无庸如子何，白头相望欲悲歌。少年策在英豪腹，清世名专守相科。薄宦从容忧自少，故人邂逅乐应多。秋风不见北归信，东顾苍茫临大河。
江濒远别几秋萤，汴曲相逢眼更青。予志自能同豹变，弋人安得望鸿冥。风流绿蚁千钟酒，香火黄庭一卷经。祇恐诸公还荐鹗，未容轻去老岩扃。
秋风吹雨响梧桐，南岸遥山翠几重。稍爱楼台足清旷，可怜樽俎未从容。三溪天外横新水，五老云间出旧峰。邂逅一舟吾亦往，登临还复与公从。
场屋当年翰墨亲，故乡相别九年春。相如旧有凌云赋，居士今惟净法身。素节直须深爱惜，高材未必竟沉沦。祇疑龙去须为雨，不似区区尺蠖伸。
邂逅江滨宿使航，五更窗外月犹黄。因陪谈麈殊优远，自反机心愈渺茫。老马但羞千岳阻，病翰孰与九皋翔。明时赖有吾宗在，敢学西邻便涕伤。
相望冰壶江水滨，渴心枯涸欲生尘。忽逢使节何胜喜，又说宗乘得愈真。鬓里雪霜经岁有，眼前风浪与时新。茫然未有归田计，愧以穷通问故人。
秋来初得兔园书，更有诗来慰索居。出宿几时吾税驾，归宁何日尔脂车。贫如原宪元非病，懒比嵇康老更疏。鸿雁池边知可乐，鹡鸰原上正相胥。
鹢首争先鸟翼飞，宦游容易即天涯。渐生世事无由尽，已去年华不易追。芍药遂输淮上乐，樱桃终念水边期。雨余亭外山争出，几日相看一酒卮。
苦吟遂见诗锋锐，独乐宁思饮社豪。别去性情生淡泊，老来风致长清高。纷纷行李君休叹，琐琐乘田吾正劳。争似扁舟碧江上，几回风物入秋毫。
南北东西万里通，往来长与水无穷。役心一日空隋力，余泽千年谢禹功。满道柳阴低翠幄，夹堤桥影卧长虹。乐游不及先生快，坐看千航起晚风。
四方难缀游人足，万里无嗟客子蓬。红满桃花生细浪，白翻苹叶起清风。路当吴楚尘相接，源出淮夷势未穷。闻说夜吟清不尽，月明如近水晶宫。
百年流转寄风波，老态欺人病更多。赖有子能知管仲，即无人可向维摩。悠悠世味祇如此，扰扰人生能几何。南北有时归计就，考槃终欲共山阿。
万物初还白帝秋，新寒苒苒上衣裘。红泥烂醉须千日，皓发悲吟漫四愁。气挹风云诗易取，分投胶漆意难酬。簿书久废游从乐，最负江山翠满楼。
风起青苹去鹢催，江山无路笑言陪。泪生病眼朝千里，愁入枯肠夜九回。秋水忍看鸿独宿，春风好与燕俱来。别期重有文章约，老稚应须眼为开。
群言分散寄遗经，天乞吾侪照未明。犹惜是非迷后世，旁求规矩遗诸生。骐𬴊始信能千里，雕鹗终须看一鸣。杖屦从容问孤迹，为言心寄海边城。
上元无乐送长宵，泪洒城阳泣帝尧。云障月华寒淡薄，风吹雨点细飘摇。物随世事生凄怆，天与人心长寂寥。不用灯花鬭光景，火炉诗笔慰无聊。
仙乐谁家奏管箫，异香到处合椒聊。风生雨后声悲惨，月在云间影动摇。幽径小溪春寂寂，淡灯寒烛夜寥寥。香焚敢效封人意，睿算年年祝帝尧。
东南路迳走江淮，万里波声日夜回。流水会将孤梦去，游鳞不寄尺书来。风吹云影东西散，雨点花枝在处开。节物伤人心总碎，一春归兴满兰陔。
石城山水有清音，贾堑烟萝路更深。松竹门阑初作径，蒲荷池沼旧成林。𬴂𬴂出适穷周道，汩汩归休傍汉阴。莫诧大夫能作赋，但逢故老数挥金。
李郭曾同溪上船，途人指点作神仙。松篁老长芰荷密，凫雁飞浮㶉𫛶前。霖雨未终岩野地，阳春方擅郢中天。文章不敢兰亭比，翰墨才能记岁年。
未得从君醉宴亭，坐无酒意正醒醒。云飞野壁春心远，蝶悮花枝昼梦惊。草履踏泥寻曲径，纱衣冒雨上重城。金丝不厌幽闺地，时向高风叶一声。
忆昔丹书下粉闱，诸公接武上瑶池。势凌雕鹗双鸿翼，香满蟾蜍一桂枝。议论所存无赘学，声华此去有真知。风松无限溪山乐，时倩秋风寄数诗。
危亭缥缈压城端，总拾澄虚入画栏。地势西连金斗峻，山容东际湫湖寒。行瞻日月光华近，坐觉乾坤器度宽。闻说南州画工在，可能收作一屏看。
灯花一点照花枝，今夕相看孰是非。冷艳几时开密室，春光半夜到重闱。稚儿戏蹙寒心落，羁妇争持喜信归。寄语帘风莫催促，冷吟赢得看芳菲。
诗轴亲题乞一寮，清心洗濯渴心焦。云移星月来幽隠，风引英茎下寂寥。肝胆尘生知几日，齿牙病起自今朝。疏愚强笑为生计，不识鳌宫路径遥。
九日独登城上台，南山望尽祇尘埃。黄华虽富纷纷菊，绿蚁谁同滟滟杯。时节独催双鬓雪，利名还见此心灰。池阳星子多朋旧，能有音书万里来。
又得华笺是浣溪，短窗翰墨自光辉。寒梅不动情相炤，幽鸟无声意欲飞。数四恩嘉成海渎，百千文字粲珠玑。风花未称相望意，特为君王述万机。
风战江湖飞断梗，露零霄汉听征鸿。身虽流俗志万里，昔是少年今老翁。双眼久因尘事黑，病颜今为酒樽红。夜深胡蝶归魂梦，飞尽蓬瀛岛屿中。
鹤瘦松枯不自禁，穷愁千万欲相侵。山林谁识谢公意，风月独高梁甫吟。行视水痕嗟未息，静看云影爱无心。懒随尘土趋时态，欲就丝桐丐古音。
歌尽绿洲千古意，陶然初到性情真。试临华岳题诗笔，欲走沧浪买钓纶。苔润一瓢贫气味，草荒三径久埃尘。我心自有青云在，安得羁留浊水滨。
锐气销磨一水平，壮心非欲避功名。穷通有属都天意，忧乐无端自物情。拂地延留山月影，褰帘收拾水风声。清吟又得松陵侣，谁惜花前酒重倾。
大笑花开倾屈卮，狂来不惜典春衣。飘浮世态知惟我，淡泊天真得者稀。云汉露寒沾玉液，江天风静拂金徽。樽罍易竭情无尽，海岳苍茫一梦飞。
步入浮游淡泊中，红尘无计到心胸。微之散落诗千首，白也飘零酒百钟。天地寂寥窥夜月，风霜悲惨看春松。清晨试引青铜照，一点朱丹入病容。
尝就师言卜所从，万为都起至诚功。天枢亹亹时长北，溪水悠悠夜亦东。陋迹已生千古后，微怀方醉六经中。竹林交友多才力，应念南轩一病翁。
霜凋老木青枫碎，雪尽空山夜月新。收拾村醪欲歌笑，咨嗟破突久埃尘。分为白屋穷宾客，回眷青云旧主人。天地苦寒今有备，醉横诗笔觉精神。
千夫拱默看文阵，百战纵横及醉乡。齐晋亦当忧鲁弱，韩吴终是怯秦强。威容敌国矜豪迈，气压羸兵急遁藏。他日相期坐帷幄，为君穷力破戎羌。
男子生当自树立，莫令寂默终无名。膏粱孰与文章乐，锦绣不如仁义荣。予病淹留岂得已，子今闲暇固当行。竹林交契知安否，议论从容为寄声。
白日红尘身世劳，羡君诗兴自陶陶。敢因锦绣邀青玉，漫把瑶琼报木桃。冰雪正寒心始见，骐𬴊已老气终豪。一言起拜先生辱，羞愧无才及楚骚。
暮雨忽随江上舟，寒风仿佛转清秋。兴随烟月成千首，醉忤鶑花长四愁。不系可怜波上叶，忘机应喜海边鸥。一声画角吹魂梦，散落淮天晓未收。
扁舟满眼送波涛，一夜霜华上鬓毛。雨脚已收朝日薄，潮头忽上晓风高。江山须信游人乐，簿领还知俗吏劳。见说指挥功利白，余才今见解牛刀。
欲寄予声无使还，平安始见一书间。偶从淝水经淮水，应对龟山忆蜀山。浮世并知俱物役，利途曾复见人闲。每言庾信愁难解，果道安仁鬓已斑。
严严遗庙水岩幽，想像迟回物为秋。堂陛终须辨臣主，山河空复誓王侯。地全东海疑先兆，力尽淮阴意未休。可恨游人满门下，不将敧器与君谋。